text:
BACHA BAA BOTSA
Ke’ng Seo ke Lokelang ho se Tseba Mabapi le Lipapali Tsa Elektronike?
Tlhahlobo ea lipapali tsa elektronike
Naheng ea United States, lipapali tsa elektronike li rekisoa ka ho fetisisa . . .
Ka karolelano lipapali tsa elektronike li bapaloa ke batho ba lilemo likae?
18
30
-
Ka karolelano ke batho ba bong bofe ba bapalang lipapali tsa elektronike?
Banna ba etsang 55 lekholong; basali ba etsang 45 lekholong
Banna ba etsang 15 lekholong; Basali ba etsang 85 lekholong
-
Lihlopheng tsee tse peli, ke se feng se nang le batho ba bangata haholo ba bapalang lipapali tsee?
Basali ba lilemo li 18 le ho feta
Banna ba lilemo li 17 le ho feta
-
Likarabo (tse ipapisitseng tlalehong ea 2013):
B. 30.
A. Basali ba etsa karolo ea 45 lekholong
—e leng halofo —ea batho bohle ba bapalang.
A. Basali ba lilemo li 18 le ho feta ba etsa karolo ea 31 lekholong ea batho ba bapalang lipapali tsena, ha ka lehlakoreng le leng bashanyana lilemo li 17 le ba ka tlaase ho moo ba etsa karolo ea 19 lekholong.
Lipalo-palo tsena li ka ’na tsa u bontša hore na li bapaloa ke bo mang. Empa ha li u joetse liphello
Botle ba tsona
Ke ntlha efe ho tse latelang tse mabapi le lipapali tsa elektronike eo u lumellanang le eona?
“Ke tsela e loketseng ea ho momahana le litho tsa lelapa le metsoalle.”
—Irene.
“Li hantle bakeng sa ho itebatsa mathata.”
—Annette.
“Li etsa hore u tsebe ho nahana kapele.”
—Christopher.
“Li u thusa ho tseba ho rarolla mathata.”
—Amy.
“Li etsa hore kelello e lule e sebetsa; li etsa hore u nahane, u rere lintho le hore u be le mekhoa e fapaneng ea ho rarolla mathata.”
—Anthony.
“Lipapali tse ling li u thusa ho khona sebetsa hammoho le metsoalle.”
—Thomas.
“Lipapali li u thusa hore u ikoetlise le hore u lule u phetse hantle.”
—Jael.
Na u lumellana le tse ling tsa lintlha tsee
● Bibele e re ho na le “nako bakeng sa taba e ’ngoe le e ’ngoe tlas’a maholimo,” ho akarelletsa le nako ea boithabiso.
Bobe ba tsona
Na lipapali tsa elektronike li u senyetsa nako?
“Hang ha ke se ke qalile ho bapala, ke thatafalloa ho khaotsa. Ke lula ke ithetsa ka hore, ‘Hang ha ke qeta karolo ena ke tla khaotsa!’ E re ha ke re hepu! Ebe ho se ho fetile lihora tse ngata ’me ke se ke qetile nako e ngata haholo ke ntse ke bapala!”
—Annette.
“Lipapali tsa video li ka ja nako e ngata. U ka qeta lihora tse ngata u lutse fatše ’me ua utloa eka ho na le seo u se finyelletseng hobane u hlōtse ha hlano, empa ha e le hantle ha ho na letho leo u le finyelletseng.”
—Serena.
Ntlha ea bohlokoa: Haeba u ka lahlaheloa ke chelete, u ka ’na ua khona ho e fumana hape. Empa nako eona u ke ke ua khona ho e khutlisa. Kahoo, ha e le hantle, nako ke ea bohlokoa ho feta chelete. Kahoo, u se ke ua itumella hore u jooe ’metoane!
● Bibele e re: “Tsoelang pele le tsamaea ka bohlale . . . , le ithekele nako e loketseng.”
Na lipapali tsa elektronike li ama tsela eo u nahanang ka eona?
“Litlōlo tsa molao tse neng li ka isa batho teronkong kapa tsa ba bolaea li ‘etsoa’ lipapaling tsa video habonolo feela.”
—Seth.
“Lipapali tse ngata li akarelletsa ho hlōla ba lireng e le hore motho a fihle khoeleng. Hangata, seo se akarelletsa ho ba bolaea ka litsela tse bohloko.”
—Annette.
“Ka linako tse ling u ke ke ua lumela lintho tseo u li buang ho metsoalle ea hao ha le ntse le bapala
—mantsoe a kang ‘Shoa!’ kapa ‘Ke tl’o u bolaea!’ ” —Nathan.
Ntlha ea bohlokoa: Qoba lipapali tse buellang lintho tseo Molimo a li hloileng, ho akarelletsa ntoa, ho kopanela liphate le bodemona.
● Bibele e re Jehova “o hloile mang kapa mang ea ratang pefo”
Seo u ka nahanang ka sona: Buka e bitsoang Getting to Calm, e re, “mohlomong lipapali tsa video tse bontšang lintoa li ka ama boitšoaro ba motho ho feta thelevishene, hobane hase hore bana ba mpa ba shebile mohale eo ea tšabehang feela
Seo e leng ’nete
Bana ba bangata ba ithutile ho bapala lipapali tsa elektronike ka tsela e itekanetseng. A re ke re hlahlobe mehlala ena e ’meli.
“Ke ne ke tloaetse ho bapala lipapali tsa video ho fihlela bosiu haholo, ke ntse ke re: ‘Motho o hloka lihora tse hlano feela tsa ho robala. Ke hore ke ’ne ke tsoele pele.’ Leha ho le joalo, hona joale, ke ithutile ho beha nako ea ho bapala lipapali tsa video. Ke li bapala e le feela mokhoa oa ho itlosa bolutu oo nka o etsang mona le mane. Empa ntho e ’ngoe le e ’ngoe e lokela ho etsoa ka teka-tekano.”
—Joseph.
“Ke fokolitse nako ea ho bapala ’me ke na le nako e ngata ea ho etsa lintho tse ling! Ke khonne ho ntlafatsa tšebeletso ea ka, ke ithaopela ho thusa ba bang ka phuthehong ke bile ke ithuta ho letsa seletsa se itseng. Ke hlokometse hore ho na le lintho tse ngata tseo nka li etsang!”
—David.
● Bibele e re banna le basali ba nang le boiphihlelo ke ba “itekanetseng mekhoeng.” (1 Timothea 3:
Ntlha ea bohlokoa: Ho bapala lipapali tsa elektronike e ka ba tsela e ntle ea ho itlosa bolutu hafeela li ba le nako ea tsona. Empa u se ke ua li lumella hore e be tsona tse laolang nako ea hao kapa li u lebatse lintho tsa bohlokoa bophelong. Ha e le hantle, ho e-na le ho ikitlaetsa haholo ka ho leka ho ba ’mampoli lipapaling tsena, ruri ho ka ba molemo ho sebelisa matla ao bakeng sa ho finyella lipakane tsa sebele bophelong.


c: text/html

text:
Motho o Thibeloa ho Ipolaea Mohahong oa Sky Tower
Graham Browne, e leng Paki ea Jehova e lilemo li 80, o ile a thusa monna ea sa phelang hantle kelellong hore a se ke a itihela mohahong oa Sky Tower o bolelele ba limithara tse 328 Auckland, New Zealand. Graham o re: “Ha monna eo a kōpa ho bua le e mong oa Lipaki Tsa Jehova, mapolesa a ile a ntetsetsa a mpotsa hore na nka khona ho ba thusa.
“Basebetsi ba Sky Tower ba ile ba ntlama ka marapo a sireletsang ’me ba tlamella thapo e telele Bibeleng ea ka. Mapolesa a ile a nkisa kantle mokatong oo batho ba emang ho oona ho boha sebaka, o bolelele ba limithara tse 192. Ho ne ho foka moea o batang haholo mohahong oo. Monna ea neng a batla ho itihela o ne a luleletse hōjana le ’na tselaneng eo ho tsamauoang ho eona ’me a leketlisitse maoto.
“Ke ile ka mo bolella hore ke e mong oa Lipaki Tsa Jehova ’me ke batla ho mo thusa. Ka mor’a hore ke etse thapelo e khutšoanyane ka pelong, ke ile ka phetla Bibele ’me ka qala ho bua le eena.
“Ke ile ka mo bolella hore bophelo boa halalela, e leng ntlha eo ke ileng ka e tšohla puong eo ke neng ke sa tsoa e beha phuthehong ea haeso.
Ke ile ka re: “‘Molimo o u talima u le motho oa bohlokoa ebile o u file mpho e babatsehang ea bophelo. Ke hobane’ng ha u sa mo bontše hore u ananela mpho eo? Ke kōpa u tle mona sebakeng se sireletsehileng.’
“Ke ile ka boela ka bala mangolo a ’maloa a Bibele, a akarelletsang Johanne 3:16, e reng: ‘Etsoe Molimo o ratile lefatše haholo hoo a ileng a fana ka Mora oa hae ea tsoetsoeng a ’notši, e le hore e mong le e mong ea bontšang tumelo ho eena a se ke a timetsoa empa a be le bophelo bo sa feleng.’
Ke ile ka re: “‘Molimo o oa u rata ’me o batla hore u phele.’
“Qalong ho ne ho bonahala eka monna eo ha aa ’mamela. Eaba ke rapella ka pelong ke kōpa Jehova hore a nthuse ke khone ho mo thusa hore a se ke a itihela. Qetellong o ile a ema eaba o atamela ho ’na. O ne a ferekane haholo.
O ile a re: “‘Lipaki Tsa Jehova li ne li nketetse maoba empa ke ile ka li leleka. Ke masoabi ka seo ke se entseng. Ke kōpa le ntšoarele?’
Ke ile ka re: “‘Sk’a tšoenyeha, ba bang ba rōna re ile ra etsa se tšoanang pele re e-ba Lipaki. Kholiseha hore Jehova o tla u tšoarela.’
O ile a re: “‘Kea leboha, ka ba ka ikutloa ke imolohile.’
Ke ile ka re: “‘Ke tšohile hore u tla oela. ’Na ke itlamme ka marapo a sireletsang empa ha u ka oela u tla lahleheloa ke bophelo ba hao bo babatsehang. Seo se tla utloisa Jehova bohloko haholo. Joale, ke kōpa u tle sebakeng se sireletsehileng.’
“Maikutlo a hae a ile a kokobela. Eaba o re: ‘Ho lokile.’
“O ile a ea moo batho ba emang teng ho boha sebaka, ’me mapolesa a mo isa sebakeng se sireletsehileng. Re ne re qetile hora re ntse re buisana.”
Lipaki Tsa Jehova li tsotella batho e le kannete, haholo-holo ba tepelletseng maikutlo. Lefatšeng lohle li sebelisa Bibele ho fa batho tšepo le matšeliso le ho ba tiisetsa hore Molimo o oa ba tsotella.

robotstxt: allowed

filter: keep


text:
TSOHA! AUGUST 2014
Batho ba ka Phelisana ka Khotso Joang?
Batho ba bangata ba batla ho phelisana ka khotso le ka kutloano le baahelani ba bona, empa mekhoa e mebe le ho utloisana bohloko ho ka ba sitisa. Re ka rarolla likhohlano tse teng joang ka khotso?
Batho ba ka Phelisana ka Khotso Joang?
Likeletso tse tsoang ka Bibeleng li thusitse batho bao e neng e le lira hore ba bōpe khotso le ho ba metsoalle.
Tsa Mona le Mane
Lihlooho li akarelletsa: libuka tsa sekolo le tsa univesithi li nkeloa sebaka, disele e amahanngoa le mafu a bakiloeng ke tšilafalo ea moea le kereke ea Bokreste eo boholo ba litho tsa eona li e-s’o kang li bala Bibele.
Ithute ho re “Che”
U ka etsa’ng ha ngoan’a hao a ngangisana le uena kapa a u qophella?
‘Talimang Linonyana ka Hloko’
Jesu o ne a ruta thuto efe ha a ne a bua sena?
William Whiston
O “ile a tloha ho beng moprofesa oa univesithi ’me ea e-ba molahloa”—hobane’ng?
Litoro Tse Tsoang ho Molimo
Na kajeno Molimo o bua le rōna ka litoro?
Lepheo la Serurubele le Monyang Khanya
Ho hlokahala ho fetang feela ’mala o lefifi oa lepheo la serurubele.
Lintho Tse Ling Tse Fumanehang Inthaneteng
U ka Buisana le Batsoali ba Hao Joang ka Melao eo ba U Behelang Eona?
Tsebo e ntle ea ho buisana e ka u thusa hore batsoali ba hao ba u tšepe ’me ba u fe tokoloho e eketsehileng.
Na le Lokela ho Arohana?—Karolo ea 1
Lenyalo ke tlamo ea ka ho sa feleng. Kahoo, haeba u sa kholiseha ka motho eo u ratanang le eena, u se ke ua hlokomoloha maikutlo a hao!
Bacha ba Bua ka Bophelo bo Botle
Na u thatafalloa ke ho ja hantle le ho ikoetlisa? Videong ena e khutšoanyane, bacha ba bua ka hore na ba etsa’ng hore ba lule ba phela hantle.
Karete ea Bibele ea Faro
Na Faro oa Egepeta o ile a pholoha ha masole a hae a bolaoa Leoatleng le Lefubelu?


text:
Na le Thusa Batho ka Liphallelo?
E, hangata Lipaki Tsa Jehova li thusa batho ha ho hlaha likoluoa. Re fana ka liphallelo ho Lipaki le batho bao eseng Lipaki tumellanong le taelo ea Bibele e ho Bagalata 6:10: “A re sebetseng se molemo ho bohle, empa haholo-holo ho ba amanang le rōna tumelong.” Re boetse re leka ho tšelisa batho ba hlasetsoeng ke koluoa le ho ba khothatsa ka Bibele, e leng seo ba se hlokang ka nako eo.—2 Bakorinthe 1:3, 4.
Mokhatlo
Ka mor’a koluoa, baholo ba liphutheho tse sebakeng se amehileng ba leka ho fumana litho tsa phutheho e le hore ba tsebe hore na li sireletsehile le hore na li hloka thuso ea mofuta ofe. Ka mor’a moo, ba tlalehela ofisi ea lekala ea Lipaki Tsa Jehova lipatlisiso tseo ba li entseng le liphallelo tseo ba faneng ka tsona.
Haeba liphutheho tsa sebakeng seo li sa khone ho fana ka liphallelo tse lekaneng, Sehlopha se Busang sa Lipaki Tsa Jehova se lokisetsa hore batho bao ba amehileng ba fumane lintho tseo ba li hlokang. Sena se tšoana le tsela eo Bakreste ba lekholong la pele la lilemo ba neng ba hlokomelana ka eona nakong ea tlala. (1 Bakorinthe 16:1-4) Ofisi ea lekala e sebakeng seo e khetha Likomiti Tsa Liphallelo e le hore li hlophise le ho tsamaisa mosebetsi oa ho aba liphallelo. Lipaki tse tsoang libakeng tse ling li tela nako le thepa ea tsona e le hore li thuse.—Liproverbia 17:17.
Ho thusa ka lichelete
Menehelo e romelloang liofising tsa makala tsa Lipaki Tsa Jehova e sebelisetsoa ho thusa batho ba hlahetsoeng ke likoluoa. (Liketso 11:27-30; 2 Bakorinthe 8:13-15) Kaha ho sebetsa baithaopi ba sa pataloeng, chelete eo e sebelisetsoa liphallelo eseng mosebetsi oa tsamaiso. Re etsa bonnete ba hore re sebelisa menehelo eohle hantle.—2 Bakorinthe 8:20.


text:
Na ke Lokela ho Rapela Bahalaleli?
Karabo ea Bibele
Che. Bibele e bontša hore re lokela ho rapela Molimo feela, ka lebitso la Jesu. Jesu o ile a re ho barutuoa ba hae: “
Le rapele ka tsela ena: ‘Ntat’a rōna ea maholimong, lebitso la hao le ke le halaletsoe.” (Matheu 6:9) Ha ho mohla Jesu a kileng a laela barutuoa ba hae hore ba rapele bahalaleli, mangeloi kapa motho leha e le ofe ntle le Molimo.
Jesu o ile a boela a re ho balateli ba hae: “
Ke ’na tsela le ’nete le bophelo. Ha ho ea tlang ho Ntate haese ka ’na.” (Johanne 14:6) Ke Jesu feela eo Molimo a mo fileng tokelo ea ho ba ’muelli oa rōna. Baheberu 7:25.
Na ho fosahetse haeba ke rapela Molimo le bahalaleli?
E le karolo ea Melao e Leshome, Molimo o ile a re: “
’Na MORENA, Molimo oa hao, ke Molimo o boulelang.” (Exoda 20:5) Molimo o “boulela” ka tsela efe? Mongolo o botlaaseng ba leqephe ho New American Bible o re o “
batla boinehelo bo khethehileng.” Molimo o batla hore boinehelo kapa borapeli—ho akarelletsa thapelo—li lebisoe ho eena ka ho khetheha.—Esaia 48:11.
Re khopisa Molimo ha re rapela motho leha e le ofe, esita le bahalaleli kapa mangeloi a halalelang. Ha moapostola Johanne a ne a leka ho rapela lengeloi, lengeloi leo le ile la mo thibela ho etsa joalo, ’me la re: “
Hlokomela! Ke mpa feela ke le lekhoba-’moho le uena le barab’eno ba nang le mosebetsi oa ho pakela Jesu. Rapela Molimo.”—Tšenolo 19:10.


text:
SE KA THUSANG LELAPA | HO BA MOTSOALI
Kamoo U ka Khalemelang Ngoana oa Hao
BOTHATA
U behile molao oa hore liselefouno li koaloe ka hora ea borobong bosiu, empa habeli bekeng ena u khaolelitse morali oa hao a ntse a romela melaetsa ka khitla. U behetse mora oa hao nako ea ho fihla lapeng, leha ho le joalo, bosiung bo fetileng o boetse o fihlile ka mor’a nako eo.
Ngoana oa hao a ka ntlafatsa. Empa pele, u lokela ho tseba lebaka le etsang hore a tlōle melao eo u mo behetseng eona. Ho tseba ho tla u thusa ka eng? Ho tla u thusa ho hlokomela hore ha e le hantle ngoana oa hao ha a u telle joalokaha u nahana.
SE KA ETSANG HORE BA TLŌLE MELAO
Lithibelo tse sa hlakang. Bacha ba bang ba tlōla melao e le ha ba batla ho bona hore na ho tla etsahala’ng. Ka mohlala, haeba motsoali a itse ho se mamele ho tla fella ka kotlo e itseng, mocha a ka ’na a tlōla molao hobane a batla ho bona hore na motsoali o tla hle a phethise seo a se buileng. Na bacha ba etsang joalo ba fetoha marabele a hlooho li thata? Hase kamehla ho leng joalo. ’Nete ke hore bacha ba ke ke ba khomarela melao hantle haeba batsoali ba sa lule ba ba fa kotlo e loketseng liketso tsa bona, kapa haeba lithibelo tse behiloeng li sa hlaka.
Ho ba thata. Batsoali ba bang ba leka ho laola bana ba bona ka melao e mengata. Ha bana ba sa e mamele, batsoali baa halefa ebe ba ba fa melao e meng e eketsehileng. Leha ho le joalo, hangata ho etsa joalo ho mpefatsa maemo le ho feta. Buka ea Parent/Teen Breakthrough e re: “Ha u leka ka matla ho laola mocha, eena o ba khahlanong le seo le ho feta.” E eketsa ka ho re: “Ho leka ho mo laola ho tšoana le ho leka ho tlotsa bohobe bo bonolo ka botoro e tiileng: bo tla ranthana, ’me ho tlotsa ka matla ho ke ke ha thusa ka letho.”
Khalemelo e loketseng e ka thusa. Ho fapana le “kotlo”—e bolelang hore motho o utloa bohloko—“khalemelo” e bolela ho mo ruta. Kahoo, u ka ruta ngoana oa hao joang hore a mamele melao eo u e behileng?
SEO U KA SE ETSANG
Bua ka tsela e hlakileng. Bacha ba hloka ho tseba hantle hore na ke eng e lebeletsoeng ho bona le hore na ho se mamele ho tla fella ka’ng.—Molao-motheo oa Bibele: Bagalata 6:7.
Tlhahiso: Ngola melao ea lapeng. Joale ipotse: ‘Na ke behile melao e mangata haholo? Kapa na ke behile e fokolang haholo? Na e meng ha e sa hlokahala? Na ke lokela ho etsa liphetoho ho latela tsela eo ke bonang ngoana oa ka a bontša boikarabelo ka eona?’
U se ke ua feto-fetoha. Bacha ba ka ’na ba ferekana haeba ka makhetlo a mang ba fuoa kotlo empa ka makhetlo a mang ba sa e fuoe le hoja ba ntse ba entse phoso e tšoanang.—Molao-motheo oa Bibele: Matheu 5:37.
Tlhahiso: Leka ho etsa hore kotlo e tšoanele “phoso” e entsoeng. Ka mohlala, haeba mocha a fihla ka mor’a nako eo u mo behetseng eona, ho fokotsa nako ea hae e ka ba kotlo e tšoanelang.
Leka-lekanya lintho. E-ba motsoali ea tenyetsehang ka hore u fe ngoana oa hao bolokolohi bo eketsehileng haeba a bo sebelisa hantle.—Molao-motheo oa Bibele: Bafilipi 4:5.
Tlhahiso: Lula fatše le ngoana oa hao ’me le buisane ka melao eo a lokelang ho e latela. U ka ba ua mo lumella hore a etse litlhahiso tsa hore na liphoso tse itseng li ka beheloa kotlo efe. Hangata bacha ba ikobela melao haeba ba bile le karolo ha melao eo e etsoa.
Ba rute botho. Morero oa hao hase feela hore ngoana a mamele melao, empa ke ho mo thusa hore a be le letsoalo le sebetsang—e leng ho tseba se nepahetseng le se fosahetseng. (Sheba lebokose le reng “Ba Rute Mekhoa e Metle.”)—Molao-motheo oa Bibele: 1 Petrose 3:16.
Tlhahiso: Batla thuso ka Bibeleng. Ke mohloli o ka sehloohong oa “taeo e fanang ka temohisiso,” ’me bohlale ba eona bo ka “fa ba se nang phihlelo masene, [le] ho fa mohlankana [kapa moroetsana] tsebo le matla a ho nahana.”—Liproverbia 1:1-4.


text:
Se Tlisang Thabo ka Lapeng
Le ka Etsa’ng ha le E-na le Likoloto?
Giannis: * “Khoebo ea ka e ile ea oa nakong eo moruo oa naha ea Greece o neng o le maqakabetsing, kahoo re ne re se re sa khone ho lefella ntlo le likarete tsa mokitlane. Ke ne ke sa khone le ho robala ka lebaka la ho tšoenyeha.”
Katerina: “Re ile ra sebetsa ka thata ho aha ntlo ea rōna eo re e ratang ’me ke ne ke sa lumele hore re tl’o lahleheloa ke eona. Hangata ’na le Giannis re ne re ngangisana ka hore na re lokela ho etsa joang ka likoloto tsa rōna.”
LIKOLOTO li ka etsa hore lelapa le hule ka thata kapa tsa le thuha. Ka mohlala, mofuputsi Jeffrey Dew o hlokometse hore banyalani ba nang le likoloto ha ba qete nako e ngata ba le ’moho, ba lula ba loana ebile ha baa thaba. Mathata a lichelete le likoloto a etsa hore banyalani ba ngangisane nako e telele ho feta ha ba e-na le bothata leha e le bofe ’me seo se etsa hore ba tjolietsane le ho tšoarana ka matsoho ebile ba qetella ba se ba ngangisana le ka lintho tse ling. Ha ho makatse hore ntho e ka sehloohong e etsang hore banyalani ba bangata ba hlalane ke ho se utloane ka litaba tsa lichelete.
Ho qoela ka har’a likoloto ho boetse ho etsa hore motho a be le mafu a kang la ho hlobaela, ho tšoaroa ke hlooho, ho tšoaroa ke mala, lefu la pelo le khatello ea maikutlo. Mosali e mong ea bitsoang Marta, o re: “Monna oa ka Luís o ne a tepeletse maikutlo ka lebaka la likoloto tsa rōna hoo a neng a lula a robetse. Monna eo ke neng ke lula ke itšetlehile ka eena o ne a se a sa khone ho nthusa.” Ba bang ha ba khone ho mamella. Ka mohlala, tlaleho ea BBC ea litaba e ile bua ka mosali ea lulang boroa-bochabela ba India, ea ileng a ipolaea ka mor’a hore a se ke a khona ho lefa chelete eo a neng a e alimile e etsang R7 000. O ne a alimile chelete eo e le hore a khone ho isa bana ba hae ngakeng.
Le ka etsa’ng haeba lelapa la lōna le hula ka thata ka lebaka la likoloto? A re ke re hlahlobe a mang a mathata a tloaelehileng ao banyalani ba tobanang le ’ona ha ba le likolotong hammoho le melao-motheo ea Bibele e ka ba thusang ho sebetsana le mathata ao.
BOTHATA BA PELE: Rea qosana.
Lukasz o ile a re: “Ke ne ke qosa mosali oa ka ka hore o senya chelete ’me eena o ne a tletleba ka hore haeba ke ne ke e-na le mosebetsi o tsitsitseng re ne re tla ba le chelete e lekaneng.” Banyalani ba ka etsa’ng hore likoloto li se ke tsa ba qabanya?
Se ka le thusang: Sebelisanang hammoho ha le tobane le likoloto.
Ho ke ke ha thusa ka letho haeba u halefela molekane oa hao—le haeba e se uena ea entseng hore le kene likolotong. Kaha le se le kene likolotong, mohlomong keletso ena ea Bibele e ho Baefese 4:31 e ka le thusa ho feta le ha e le neng pele, e re: “Lehloeo le nang le lonya le bohale le khalefo le ho tleroha le puo e nyefolang li ke li tlosoe tsohle ho lōna hammoho le bobe bohle.”
Le se ke la loantšana empa le loantše likoloto. Monna e mong ea bitsoang Stephanos o ile a hlalosa kamoo eena le mosali oa hae ba ileng ba sebelisana hammoho kateng, o re: “Re ne re nka likoloto e le sera sa rōna.” Tšebelisano-’moho e joalo e lumellana le Liproverbia 13:10 e reng: “Ka ho iketelletsa pele motho o baka ntoa feela, empa ho ba rerisanang hammoho ho na le bohlale.” Ho e-na le hore u iketelletse pele ka hore u batle ho rarolla lintho ka bouena, buisanang ka botšepehi ka mathata a lōna a lichelete ’me le etse lintho hammoho.
Bana le bona ba ka kenyelletsoa. Ntate e mong ea bitsoang Edgardo oa Argentina, ha a bua ka seo lelapa la hae le fetileng ho sona, o re: “Moshanyana oa ka o ne a batla baesekele e ncha empa re ile ra mo hlalosetsa hore re ke ke ra khona ho mo rekela eona. Re ile ra mo fa baesekele eo e neng e le ea ntate-moholo oa hae ’me o ile a e thabela. Ke ile ka ithuta hore ho sebetsa ’moho re le lelapa ke ntho ea bohlokoa.”
LEKA HO ETSA TJENA: Behellang nako ka thōko ea ho buisana ka likoloto tsa lōna le sa pate letho le ka mokhoa o khutsitseng. Amohelang liphoso tseo e ka ’nang eaba le li entse. Leha ho le joalo, ho e-na le hore le lule le bua ka lintho tse fetileng, lekang ho lumellana ka lintho tse ka le thusang ha le etsa qeto litabeng tsa lichelete nakong e tlang.—Pesaleme ea 37:21; Luka 12:15.
BOTHATA BA BOBELI: Ho tsoa likolotong hase ntho e bonolo.
Enrique o re: “Ke ile ka ba likolotong tse khōlō ka lebaka la khoebo ea ka ’me boemo bo ile ba mpefatsoa ke ho putlama ha moruo Argentina. Eaba ho hlokahala hore mosali oa ka a etse opereishene. Ke ne ke utloa eka nke ke ka tsoa likolotong; joalokaha eka ke tšoeroe ke tepo ea sekho.” Monna e mong oa Brazil, ea bitsoang Roberto o ile a lahleheloa ke chelete eohle eo a neng a e bolokile ha a ne a leka ho qala khoebo ’me o ne a kolota libanka tse 12. O re: “Ke ne ke le lihlong hoo ke neng ke sa batle ho kopana le metsoalle ea ka. Ke ne ke utloa eka ha ke na thuso.”
U ka etsa’ng ha u ikutloa u sithabelitsoe ke ho nyahama, ke ho ikutloa u le molato le ho hlajoa ke lihlong ka lebaka la ho ba likolotong?
Se ka le thusang: Sebelisang chelete ka bohlale.
1. Etsang moralo oa hore na le tla sebelisa chelete joang. Etsang tlaleho ea chelete e kenang le e tsoang ka libeke tse peli—kapa mohlomong ka khoeli, haeba eo ke ntho e ka khonehang. Hape le kenyelletse le litšenyehelo tse sa lefelloeng khafetsa tse kang lekhetho, inshorense kapa liaparo ’me le ka lekanyetsa hore na li ka ja bokae khoeli le khoeli.
2. Eketsang chelete e kenang. U ka ’na ua sebetsa nako e eketsehileng mosebetsing oa hao kapa ua etsa mesebetsi e meng e kang ho thusa bana ba sekolo ka thuto e itseng, ho rekisa lintho tse ka sebelisoang hape tse kang litšepe le libotlolo kapa ho iketsetsa mesebetsi e meng ea matsoho. Tlhokomeliso: Hlokomela hore u se ke ua lumella mosebetsi ho kena-kenana le nako ea ho etsa lintho tsa bohlokoa tse kang ho ithuta ka Molimo.
3. Fokotsa lintho tseo u li rekang. Reka ntho hobane u e hloka, eseng hobane theko ea eona e theohile. (Liproverbia 21:5) Enrique, eo ho builoeng ka eena ka holimo, o re: “Ho molemo ho leta pele u reka, seo se ka u thusa hore u hlahlobe hore na u hlile u hloka ntho eo kapa u mpa feela u e batla.” Lintho tse ling tse ka thusang ke tsena.
- Bolulo: Haeba ho khoneha fallelang ntlong e sa hlokeng ho lefelloa chelete e ngata khoeli le khoeli. Fokotsang litšenyehelo ka ho sebelisa motlakase le metsi hantle.
- Lijo: Etsang sek’hafothini ho e-na le hore le je lireschorenteng. Rekang korosari ha ho e-na le litheolelo. Joelma, ea lulang Brazil, o re: “Ke hlokometse hore ha ke reka litholoana le meroho pele ’maraka o koala ke boloka chelete.”
- Lipalangoang: Rekisang likoloi tseo le sa li sebeliseng ’me le boloke eo le nang le eona e le boemong bo botle ho e-na le hore le beheletse ka eona e le hore le fumane e ncha. Sebelisang lipalangoang tsa sechaba kapa le tsamaee ka maoto ha ho khoneha.
Ka mor’a ho fokotsa litšenyehelo, joale le ka khona ho sebelisa chelete eo le nang le eona hamolemo.
4. Hlahlobisisang likoloto tsa lōna ’me le nke khato. Pele, hlahlobang hore na phaello ea sekoloto ka seng ke bokae, tefo ea sona, liphello tsa ho lieha ho lefa kapa ho tlōlisa linako le hore na ho na le tseo e lokelang hore ebe le se le qetile ho li lefa. Hlahlobang se ngotsoeng tumellanong ea kalimo ea chelete ka hloko, kaha batho ba alimanang ka lichelete ba ka bua leshano. Ka mohlala, batho ba bang ba neng ba fana ka likalimo tsa nako e khutšoanyane United States, ba ile ba bolela hore tsoala ea bona ke liphesente tse 24 empa ha e le hantle e ne e feta liphesente tse 400.
Joale, hlahlobang hore na le tla lefa likoloto tsa lōna joang. Le ka lefa likoloto tse nang le tsoala e ngata pele. Ntho e ’ngoe eo le ka e etsang ke ho koala likoloto tse nyenyane pele kaha ha likoloto li ntse li fokotseha seo se ka etsa hore le khothale. Haeba le e-na le likoloto tse nang le tsoala e holimo ho ka ’na ha le tsoela molemo haeba le ka alima chelete e nang le tsoala e tlaase e le hore le koale likoloto tseo.
Qetellong, haeba le sa khone ho lefa kamoo le neng le lumellane kateng, lekang ho buisana hape le bao le ba kolotang ’me le etse litokisetso tse ncha tsa hore na le ka ba lefa joang. Le ka ’na la kōpa hore ba le ekeletse nako kapa ba le theolele tsoala. Ba bang ba ka ba ba lumela ho le fokoletsa sekoloto sa lōna haeba le ka lefa chelete e itseng hang-hang. Hlalosang maemo a lōna a lichelete ka botšepehi le ka tlhompho. (Bakolose 4:6; Baheberu 13:18) Ngolang tumellano efe kapa efe eo le e etsang. Le haeba kōpo ea lōna e sa atlehe qalong, phehellang ho kōpa hore ba le etsetse liphetoho haeba ho hlokahala.—Liproverbia 6:1-5.
Ke ’nete hore ho hlokahala hore le shebe lintho ka tsela ea sebele ha le ntse le lokisa litaba tsa lōna tsa lichelete. Leha le se le lekile ka matla ho rarolla mathata a lōna a lichelete le ka ’na la se ke la atleha ka lebaka la maemo ao le ke keng la a laola, kaha hangata chelete e “iketsetsa mapheo a kang a ntsu ’me [e] fofela maholimong.”—Liproverbia 23:4, 5.
LEKA HO ETSA TJENA: Hang ha le se le entse moralo oa lichelete, buisanang hore na ke sefe seo e mong le e mong a ka se etsang ho fokotsa litšenyehelo kapa ho eketsa chelete e kenang ea lelapa. Ha le bona kamoo e mong le e mong a itelang kateng, le tla khona ho sebetsa hammoho ha le ntse le loantšana le likoloto.
BOTHATA BA BORARO: Likoloto li laola bophelo ba rōna.
Ho loantšana le likoloto ho ka etsa hore le hlokomolohe lintho tse ling tsa bohlokoa bophelong. Monna e mong ea bitsoang Georgios o beha taba tjena, “bothata bo boholo e ne e le hore bophelo bohle ba rōna bo ne bo se bo laoloa ke likoloto. Re ne re se re hlokomolohile lintho tse neng li tlameha ho tla pele bophelong ba rōna.”
Se ka le thusang: E-bang le pono e nepahetseng ka chelete.
Ho sa tsotellehe hore na le leka hakae, ho ka ’na ha le nka lilemo tse ngata le ntse le lefa likoloto. Ho ntse ho le joalo, ho tsoa ho uena hore na u tla talima maemo a hao joang. Ho e-na le hore le lule le nahana ka hore le hloka chelete, e ka ba bohlale ho mamela keletso ena ea Bibele: “Ha re e-na le lintho tsa ho iphelisa le liaparo le tšireletso, re tla li khotsofalla.”—1 Timothea 6:8.
Ho khotsofalla maemo a lōna a lichelete ho tla etsa hore le ‘nepisise lintho tsa bohlokoa haholo.’ (Bafilipi 1:10) “Lintho [tsena] tsa bohlokoa haholo” li akarelletsa kamano ea hao le Molimo le lelapa la hao. Georgios ea qotsitsoeng ka holimo o re: “Le hoja re e-s’o ka re qeta ho lefa likoloto tsa rōna, ha li sa laola bophelo ba rōna. Hona joale lenyalo la rōna le thabile kaha re se re qeta nako e ngata re le ’moho, re e-na le bana ba rōna ’me re ithuta ka Molimo.”
LEKA HO ETSA TJENA: Ngola lintho tseo e leng tsa bohlokoa ho uena tseo u ke keng ua li reka ka chelete. Ebe u rera hore na u ka etsa joang hore u eketse nako le matla ao u a qetang ho ntho ka ’ngoe eo u e ngotseng.
Mathata a likoloto aa sithabetsa ’me ho sebetsana le ’ona ho hloka boitelo; empa le ke ke la ikoahlaea. Ntate oa lelapa ea bitsoang Andrzej ea lulang Poland, o re: “Ka mor’a hore ke tsebe hore mosali oa ka o ile a alimela mosebetsi-’moho le eena chelete bankeng ’me motho eo a nyamela a sa lefa sekoloto seo, khotso e ile ea senyeha haholo lapeng.” Leha ho le joalo, ha a nahana kamoo eena le mosali oa hae ba ileng ba sebetsana le bothata boo kateng, o re: “Ntho e ileng ea etsa hore re momahane e ne e se bothata empa e ile ea e-ba ho sebetsa ’moho ho rarolla bothata boo.”
^ ser. 17 Bakeng sa litlhahiso tse eketsehileng, u ka sheba lihlooho tse tlas’a se reng, “Kamoo U ka Sebelisang Chelete Kateng” Tsoheng ea September 2011 e hatisoang ke Lipaki Tsa Jehova.
IPOTSE . . .
- Ke joang nka thusang lelapa la ka ho tsoa likolotong?
- Nka etsa joang hore likoloto li se ke tsa laola kapa hona ho senya kamano ea rōna?


text:
Thuto 9
Tsela e Molemo ea ho Lokisetsa Liboka ke Efe?
Haeba u ithuta Bibele le Paki ea Jehova, mohlomong u leka ho hlahloba esale pele boitsebiso boo le tla ithuta bona. E le hore u rue molemo o moholo, ho ka ba hotle hore u etse se tšoanang pele u ea libokeng tsa phutheho. Ho iketsetsa kemiso eo re tla e khomarela ho ka re tsoela molemo haholo.
Etsa qeto ea hore na u tla ithutela hokae hona neng. U khona ho tsepamisa mohopolo neng? Na ke hoseng, pele u qala mesebetsi ea letsatsi, kapa ka phirimana, ha bana ba se ba robetse? Esita le haeba u ke ke ua qeta nako e telele u ithuta, etsa qeto ea hore na u ka qeta nako e kae u ithuta, ’me u leke hore ho se be le letho le u sitisang. Batla sebaka se khutsitseng, ’me u time lintho tsohle tse ka u sitisang tse kang seea-le-moea, thelevishene le selefouno. Ho rapela pele u ithuta ho tla u thusa hore u imolohe matšoenyehong a letsatsi e le hore u tsepamise mohopolo Lentsoeng la Molimo.—Bafilipi 4:6, 7.
Tšoaea likarabo ’me u itokisetse ho araba. Qala ka ho fumana moelelo o akaretsang oa taba. Nahana ka sehlooho seo u ithutang sona, kamoo sehloohoana ka seng se amanang kateng le sehlooho seo, ’me u shebe litšoantšo u be u hlahlobe lipotso tse hatisang lintlha tsa bohlokoa. Ebe u bala serapa ka seng ’me u batle karabo ea potso ea sona. Phetla mangolo a sa qotsoang u be u a bale, ’me u nahane ka hore na a tšehetsa boitsebiso boo joang. (Liketso 17:11) Ha u fumana karabo, e tšoaee kapa u tšoaee mantsoe kapa lipoleloana tse seng kae tse tla u thusa ho hopola karabo. Ha u se u le libokeng, u ka phahamisa letsoho haeba u rata ebe u araba ka bokhutšoanyane ka mantsoe a hao.
Ha u hlahloba lihlooho tse sa tšoaneng tse ithutoang beke ka ’ngoe libokeng, u tla ithuta lintho tse ncha ’me u tla eketsa ‘pokello ea hao ea letlotlo’ la tsebo ea Bibele.—Matheu 13:51, 52.
U ka iketsetsa kemiso efe ea ho lokisetsa liboka?
U ka itokisetsa joang hore u arabe ha u le libokeng?


text:
BACHA BAA BOTSA
Na ke se ke Loketse ho Kena Lenyalong?
Pele u araba potso ena u lokela ho itseba hantle. Ka mohlala, nahana ka lintlha tse latelang:
Kamano ea hao le batho ba bang
U tšoara batsoali ba hao le banab’eno joang? Na u atisa ho ba fella pelo, mohlomong u ba hlabe ka mantsoe kapa u bue le bona ka tsela e phoqang ha u batla ho ntša maikutlo? Bona ba ka u hlalosa joang ntlheng ee? Tsela eo u tšoarang litho tsa lelapa leno ka eona, e bontša hore na u tla tšoara molekane oa hao joang.
Boitšoaro ba hao
Na u motho ea etsang lintho ka tsela e bontšang hore u na le tšepo bophelong kapa ha u na tšepo? Na u motho ea tenyetsehang, kapa kamehla u tsitlella hore lintho li etsoe ka tsela e itseng—e batloang ke uena? Na u ka lula u khobile matšoafo le tlas’a khatello? Na u na le mamello? Ho hlaolela tholoana ea moea oa Molimo hona joale, ho tla u thusa hore u itokisetse ho ba monna kapa mosali ka moso.
Lichelete
Na u tseba ho sebelisa chelete hantle? Na u lula u le likolotong? Na u khona ho tšoarella mosebetsing? Haeba ha ho joalo, lebaka ke lefe? Na ke ka lebaka la mosebetsi, kapa la mohiri? Kapa ke hobane u e-na le botho bo sa rateheng boo u lokelang ho bo lahla? Haeba u sitoa ho sebelisa chelete hantle, joale u tla khona ho hlokomela ea lelapa joang?
Kamano ea hao le Molimo
Haeba u e mong oa Lipaki Tsa Jehova, u etsa’ng e le hore u lule u e-na le kamano e ntle le Molimo? Na u bala Lentsoe la Molimo, u kopanela tšebeletsong ea tšimo le ho nka karolo libokeng tsa Bokreste? Motho eo u tla nyalana le eena o lokela ho fumana motho ea matla moeeng.
Haeba u ikutloisisa haholoanyane, hoo ho tla u thusa ho fumana motho ea tla u tšehetsa lintlheng tseo u ipabolang ho tsona, ho e-na le ea tla u fokolisa le ho feta lintlheng tseo u fokolang ho tsona.


text:
Ke Hobane’ng ha Batho ba E-shoa?
Karabo ea Bibele
Ke ha tlhaho ho ipotsa hore na ke hobane’ng ha batho ba e-shoa, haholo-holo ha re lahleheloa ke motho eo re leng haufi le eena. Bibele e re: “Motsu o hlahisang lefu ke sebe.”
Ke Hobane’ng ha Batho ba Etsa Sebe ’me ba E-shoa?
Batho ba pele, e leng Adama le Eva, ba ile ba shoa hobane ba ile ba siteloa Molimo. (Genese 3:17-19) Lefu e ne e le lona feela phello ea borabele ba bona khahlanong le Molimo, hobane “mohloli oa bophelo” o ho eena.
Adama o ile a fetisetsa sebe ho bana bohle ba hae. Bibele e re: “Sebe se ile sa kena lefatšeng ka motho a le mong le lefu la kena ka sebe, ’me kahoo lefu la namela ho batho bohle hobane kaofela ba ne ba entse sebe.” (Baroma 5:12) Batho bohle baa shoa hobane kaofela ba etsa sebe.
Kamoo lefu le tla felisoa kateng
Molimo o tšepisa hore ho tla ba le nako eo ka eona a “tla metsa lefu ka ho sa feleng.” (Esaia 25:8) E le hore a felise lefu, o lokela ho felisa le sesosa sa lona, e leng sebe. Molimo o tla etsa sena ka Jesu Kreste, ea “tlosang sebe sa lefatše.”


text:
Na Bibele ke Buka e Ngotsoeng ka Bohlale ba Batho?
Karabo ea Bibele
Bibele, eo hape e tsejoang ka hore ke Mangolo a Halalelang, e na le mantsoe a mangata a bohlale.
Leha ho le joalo, hlokomela hore na Bibele e re’ng ha e ipuella: “Lengolo lohle le bululetsoe ke Molimo.” (2 Timothea 3:16) Ho na le bopaki bo bongata bo tšehetsang seo. Nahana ka lintlha tse latelang:
Ha ho na motho ea kileng a atleha ho hanyetsa ho nepahala ha histori ea Bibele.
Bangoli ba Bibele e ne e le banna ba tšepahalang le ba ngotseng ba sa pate letho. Ho ngola ha bona ka botšepehi ho etsa hore ’nete e utloahale ka ho hlaka.
Ntho e ka sehloohong eo Bibele e buang ka eona ke: ho tlosoa ha qoso tokelong ea Molimo ea ho busa batho le ho phethahatsoa ha morero oa hae ka ’Muso oa hae oa leholimo.
Le hoja e ngotsoe lilemong tse likete tse fetileng, Bibele ha e na likhopolo tse fosahetseng tsa saense tse neng li amoheloa hohle mehleng ea boholo-boholo.
Tlaleho ea histori e paka hore boprofeta, kapa lintho tse boletsoeng esale pele ka Bibeleng, li ile tsa phethahala.


text:
Bibele e Re’ng ka Keresemese?
Karabo ea Bibele
Bibele ha e fane ka letsatsi leo Jesu a tsoetsoeng ka lona, ebile ha e bolele hore re lokela ho keteka letsatsi la hae la tsoalo. Ho latela Cyclopedia ea McClintock le Strong: “
Molimo ha aa laela hore re keteke Keresemese, ebile ha ho moo ho buuoang ka eona [Testamenteng e Ncha].”
Ho e-na le hoo, ha ho hlahlobisisoa taba ea Keresemese, ho fumanoe hore e simolohile litšebeletsong tsa bolumeli ba bohetene. Bibele e bontša hore haeba re leka ho rapela Molimo ka tsela eo a sa e amoheleng, seo sea mo khopisa.—Exoda 32:5-7.
Histori ea meetlo ea Keresemese
Ho keteka tsoalo ea Jesu: “
Bakreste ba pele ba ne ba sa keteke tsoalo ea [Jesu] hobane ba ne nka hore ho keteka letsatsi la tsoalo ea mang kapa mang ke moetlo oa bohetene.”—The World Book Encyclopedia.
La 25 December: Ha ho na bopaki ba hore Jesu o hlahile ka letsatsi leo. Ho ka etsahala hore baeta-pele ba kereke ba khethile letsatsi lena hore le tsamaisane le mekete ea bohetene e neng e e-ba nakong ea mariha ha letsatsi le khutla.
Ho fana ka limpho, ho keteka: The Encyclopedia Americana, e re: “
Mekhoa e mengata ea ho ithabisa ka Keresemese e etsoa ka tsela e tšoanang le eo mokete oa Baroma oa Saturnalia o neng o ketekoa ka eona bohareng ba December. Ka mohlala, ha ho ne ho ketekoa Saturnalia ho ne ho etsoa mekete e majabajaba, ho fanoa ka limpho ’me ho khantšoa likerese.” Encyclopædia Britannica e bolela hore “
ho ne ho sa sebetsoe ’me le likhoebo li ne li koaloa” nakong ea mokete oa Saturnalia.
Mabone a Keresemese: Ho latela The Encyclopedia of Religion, batho ba lulang Europe ba ne ba khabisa matlo “
ka mabone le lifate tsa mefuta eohle tse lulang li le tala” e le hore ba keteke ho khutla ha letsatsi le ho loantša meea e khopo.
Sefate sa Mistletoe, le sa holly: “
Baruti ba Europe ba ne ba bolela hore sefate sa mistletoe ka ho khetheha se na le matla a ho etsa mehlolo. Sefate se lulang se le setala se bitsoang holly se ne se rapeloa ka tšepo ea hore letsatsi le tla khutla.”—The Encyclopedia Americana.
Sefate sa Keresemese: “
Borapeli ba sefate bo ne bo tloaelehile har’a bahetene ba Europe ’me ha baa ka ba bo tlohela ha ba sokolohela Bokresteng.” Bo ile ba tsoela pele joalo meetlong e sa tšoaneng, e akarelletsang “
moetlo oa ho beha sefate sa Keresemese monyako kapa ka tlung nakong ea matsatsi a phomolo bohareng ba mariha.”—Encyclopædia Britannica.


text: aackwoodshome, backwoodshome, cackwoodshome, dackwoodshome, eackwoodshome, fackwoodshome, gackwoodshome, hackwoodshome, iackwoodshome, jackwoodshome, kackwoodshome, lackwoodshome, mackwoodshome, nackwoodshome, oackwoodshome, packwoodshome, qackwoodshome, rackwoodshome, sackwoodshome, tackwoodshome, uackwoodshome, vackwoodshome, wackwoodshome, xackwoodshome, yackwoodshome, zackwoodshome, backwoodshome, bbckwoodshome, bcckwoodshome, bdckwoodshome, beckwoodshome, bfckwoodshome, bgckwoodshome, bhckwoodshome, bickwoodshome, bjckwoodshome, bkckwoodshome, blckwoodshome, bmckwoodshome, bnckwoodshome, bockwoodshome, more misspell backwoodshome domains


text:
BACHA BAA BOTSA
Nka Lokisa Liphoso Tsa ka Joang?
U ne u tla etsa’ng?
Bala ka se ileng sa etsahalla Karina ’me u nahane se u etsahalla. U ne u tla etsa’ng ha u ne u le boemong ba hae?
Karina: “Ke ne ke khanna ka lebelo le phahameng ha ke ne ke e-ea sekolong ’me lepolesa le ile la nkemisa ’me la mpha tekete. Ke ne ke koatile haholo! Ke ile ka joetsa ’Mè ’me o ile a re ke lokela ho bolella Ntate, e leng seo ke neng ke sa batle ho se etsa.”
U ne u tla khetha ho etsa’ng linthong tse latelang?
A: Ho ithōlela feela u tšepile hore Ntate a ke ke a tseba.
B: Ho bolella Ntate se hlileng se etsahetseng.
U ka ’na ua lekeha ho khetha ho etsa A. U ka ’na ua ipolella hore ’Mè o tla nahana hore u se u boleletse Ntate. Empa ho na le mabaka a utloahalang a hore u bolele liphoso tsa hao
Mabaka a mararo a ho lumela ha u entse liphoso
1. Hobane ho nepahetse. Ha Bibele e bua ka tsela eo Bakreste ba lokelang ho itšoara ka eona e re: “Re lakatsa ho itšoara ka botšepehi linthong tsohle.”
—Baheberu 13:18.
“Ke sebelitse ka thata hore ke tšepahale ’me ke nke boikarabelo ka liketso tsa ka
—le hore hang ha ke entse phoso ke e lumele.” —Alexis.
2. Hobane batho ba nolofalloa ho tšoarela batho ba lumelang liphoso tsa bona. Bibele e re: “Ea koahelang litlōlo tsa hae a ke ke a atleha, empa ea li bolelang ’me a li tlohela o tla bontšoa mohau.”
—Liproverbia 28:13.
“Ha ho bonolo ho lumela liphoso tsa hao empa ha u etsa joalo batho ba tla u tšepa. Baa bona hore ua tšepahala. Ha u lumela phoso ea hao, u etsa hore ntho e neng e le mpe e be ntle.”
—Richard.
3. Habohlokoa le ho feta, ho khahlisa Jehova Molimo. Bibele e re: “Motho ea mano ke ntho e manyala ho Jehova, empa O na le kamano e haufi-ufi le ba lokileng.”
—Liproverbia 3:32.
“Ka mor’a hore ke etse phoso e tebileng, ke ile ka hlokomela hore ke lokela ho itlaleha ’me ke e lumele. Jehova o ne a ke ke a ntlhohonolofatsa haeba ke ne ke sa etse lintho ka tsela ea hae.”
—Rachel.
Joale, Karina o ile a etsa’ng? O ile a leka ho patela ntate oa hae taba ea hore o fumane tekete. Empa o ne a ke ke a e pata ka ho sa feleng. Karina o re: “Hoo e ka bang selemo hamorao, ha Ntate a ntse a shebile tlaleho ea rōna ea inshorense, o ile a hlokomela hore ke ile ka fumana tekete. Ke ile ka kena mathateng
Seo a ithutileng sona: Karina o re: “Ho pata liphoso tsa hao ho mpefatsa boemo le ho feta. Li ntse li tla hlahella hamorao!”
Kamoo u ka ithutang liphosong tsa hao
Kaofela re etsa liphoso. (Baroma 3:23; 1 Johanne 1:8) Joalokaha re bone, ho lumela liphoso tsa rōna hang ka mor’a hore re li etse, ho bontša hore re batho ba ikokobelitseng le ba bohlale.
Mohato oa bobeli ke ho ithuta liphosong tsa hao. Ka bomalimabe, bacha ba bang ha ba fumane monyetla oo! Ba ka ’na ba ikutloa kamoo mocha e mong ea bitsoang Priscilla a kileng a ikutloa kateng. O re: “Liphoso tsa ka li ne li ’nyahamisa haholo. Ke ne ke ikhalala, kahoo liphoso tsa ka li ne li bonahala e le moroalo o nkimelang. Ke ne ke sithabela ’me ke ikutloa ke se na thuso.”
Na ka linako tse ling u ikutloa ka tsela eo? Haeba ho joalo, hopola sena: Ho lula u touta ka liphoso tseo u ileng ua li etsa nakong e fetileng, ho tšoana le ho lula u shebile seipone se u bontšang ka morao u ntse u khanna. Ho tsepamisa kelello linthong tse fetileng ho tla etsa hore u ikutloe u se na thuso ’me u sa khone ho sebetsana le mathata a larileng ka pele.
Ho e-na le hoo, sheba lintho ka tsela ea sebele.
“Nahana ka liphoso tseo u ileng ua li etsa nakong e fetileng ’me u ithute ho tsona, e le hore u se ke ua li pheta. Empa u se ke ua nahanisisa ka tsona haholo hoo li ka u nyahamisang.”
—Elliot.
“Ke leka ho ithuta liphosong tsa ka ’me nako le nako ha ke etsa phoso, ke leka ho bona hore na nka ntlafatsa hokae le hore na nka sebetsana le boemo boo ka tsela e fapaneng joang nakong e tlang. Ho molemo ho etsa joalo hobane ho u fa monyetla oa hore u hōle.”
—Vera.


text:
Ho Nolofatsa Molula-Qhooa
Ho tloha ka Molula-Qhooa oa July 2011 ho ile ha hlahisoa khatiso e nolofalitsoeng ka Senyesemane ka nako e ka etsang selemo ho leka ho bona hore e tla atleha na. Ho bonahala e ile ea atleha ’me ho entsoe qeto ea hore e tla hatisoa ho ea ho ile.
Ho tloha ka January 2013 Molula-Qhooa o nolofalitsoeng o tla boela o fumanehe ka puo ea Sefora, Sepotoketsi le Sepanishe.
Khatiso e nolofalitsoeng e ne e etselitsoe batho ba eang libokeng tsa liphutheho tsa Senyesemane Holong ea ’Muso empa Senyesemane e se puo ea bona.
Ho tloha ka khatiso ea pele feela re ile ra fumana mangolo a mangata a liteboho. Le leng le ne le tsoa ho nkhono e mong oa Liberia ea lilemo li 64 ea bitsoang Rebecca ea sa kang a kena sekolo. O ile a ngola a re: “
Ke ntse ke ithuta ho bala. Ka linako tse ling ke ne ke bala Molula-Qhooa empa ke sa o utloisise. Ke rata khatiso e nolofalitsoeng. Ke khona ho e utloisisa.”
Batsoali ba bangata ba sebelisa khatiso e nolofalitsoeng ho thusa bana ba bona ho lokisetsa Thuto ea Molula-Qhooa, e leng se seng sa liboka tsa Lipaki Tsa Jehova.
Rosemary, ea hōlisang litloholo tsa banana tse tharo o re: “
Ho ithuta Molula-Qhooa le litloholo tsa ka ho ne ho lula ho le thata. Re ne re tlameha ho sebelisa dikishinari ho sheba tlhaloso ea mantsoe. Re ne re senya nako e ngata re leka ho utloisisa mantsoe a hlahang lihloohong tse ling hoo bana ba neng ba sa ithute letho. Hona joale re qeta nako re ithuta mangolo le ho utloisisa hore na a amana joang le seo re ithutang sona.”


text:
SEHLOMATHISO
Ha e le Hantle Mantsoe Moea “Soul” le Moea “Spirit” a Bolela’ng?
U NAHANA ka eng ha u utloa mantsoe moea “soul” le moea “spirit”? Batho ba bangata ba lumela hore mantsoe ana a bolela ntho e itseng e ka hare ho rōna e sa bonahaleng e bileng e sa shoeng. Ba nahana hore ha motho a shoa karolo ena e sa bonahaleng ea motho e tsoa ’meleng ebe eona e tsoela pele e phela. Kaha tumelo ena e hohle, batho ba bangata baa makala ha ba ithuta hore seo hase sona seo Bibele e se rutang. Joale moea soul le moea spirit ke eng, ho latela Lentsoe la Molimo?
KAMOO MOEA “SOUL” O SEBELISITSOENG KATENG KA BIBELENG
A re qale ka ho hlahloba moea soul. Mohlomong u tla hopola hore qalong karolo e khōlō ea Bibele e ne e ngotsoe ka Seheberu le Segerike. Bangoli ba Bibele ba ile ba sebelisa lentsoe la Seheberu ne′phesh kapa la Segerike psy·khe′ ha ba ngola ka moea soul. Mantsoe ana a mabeli a hlaha ka makhetlo a fetang 800 ka Mangolong, ’me a fetoletsoe ka tsela e tšoanang e le “moea” Phetolelong ea Lefatše le Lecha. Ha u hlahloba tsela eo moea “soul” kapa meea “souls” e sebelisitsoeng ka eona ka Bibeleng, hoa hlaka hore ha e le hantle lentsoe lena le bolela (1) batho, (2) liphoofolo, kapa (3) bophelo ba motho kapa ba phoofolo. A re ke re hlahlobe litemana tse ling tse fanang ka meelelo ena e meraro.
Batho. “Matsatsing a Noe…[ke] batho ba seng bakae, ke hore, meea e robeli, ba ileng ba pholosoa ba sireletsehile metsing.” (1 Petrose 3:20) Ho hlakile hore lentsoe “meea” mona le emela batho—e leng Noe, mosali oa hae, bara ba hae ba bararo le basali ba bona. Exoda 16:16 e bua ka litaelo tse neng li fuoe Baiseraele mabapi le ho bokella manna. Ho ne ho itsoe ho bona: “Nkang bo bong ba bona…ho ea ka palo ea meea eo e mong le e mong oa lōna a nang le eona ka tenteng ea hae.” Kahoo manna a ne a bokelloa ho itšetlehiloe ka palo ea batho lapeng ka leng. Mehlala e meng e ka Bibeleng ea kamoo moea “soul” kapa meea “souls” e sebelisitsoeng kateng ho motho ea itseng kapa ho batho ba itseng e fumaneha ho Genese 46:18; Joshua 11:11; Liketso 27:37; le Baroma 13:1.
Liphoofolo. Tlalehong ea Bibele e buang ka pōpo, rea bala: “Molimo a tsoela pele ho re: ‘Metsi a ke a nyeunye boieane ba meea e phelang ’me libōpuoa tse fofang li ke li fofe holim’a lefatše sepakapakeng sa maholimo.’ Molimo a tsoela pele ho re: ‘Lefatše le ke le hlahise meea e phelang ho ea ka mefuta ea eona, phoofolo e ruuoang le phoofolo e hahabang le sebata sa lefatše ho ea ka mofuta oa sona.’ ’Me ha e-ba joalo.” (Genese 1:20, 24) Litemaneng tsena ho sebelisoa lentsoe le tšoanang ha ho buuoa ka litlhapi, liphoofolo tse ruuoang le libata—kaofela ho thoe ke “meea.” Linonyana le liphoofolo tse ling le tsona li bitsoa meea ho Genese 9:10; Levitike 11:46; le Numere 31:28.
Bophelo ba motho. Ka linako tse ling lentsoe moea “soul” le bolela bophelo ba motho. Jehova o ile a re ho Moshe: “Batho bohle ba neng ba tsoma moea oa hao ba shoele.” (Exoda 4:19) Lira tsa Moshe li ne li tsoma eng? Li ne li batla ho bolaea Moshe. Pejana ho moo, ha Ragele a ne a beleha mora oa hae Benjamine, “moea oa hae o [ile oa] tsoa (hobane o ile a shoa).” (Genese 35:16-19) Hona nakong eo, Ragele o ile a khaotsa ho phela. Hape nahana ka mantsoe a Jesu a reng: “Ke ’na molisa ea khabane; molisa ea khabane o nehelana ka moea oa hae molemong oa linku.” (Johanne 10:11) Jesu o ile a fana ka moea oa hae, kapa bophelo ba hae, molemong oa moloko oa batho. Litemaneng tsena tsa Bibele, ho hlakile hore lentsoe moea “soul” le bolela bophelo ba motho. U tla fumana mehlala e meng ea moelelo ona oa moea “soul” ho 1 Marena 17:17-23; Matheu 10:39; Johanne 15:13; le Liketso 20:10.
Ha u ntse u ithuta Lentsoe la Molimo ka ho eketsehileng u tla hlokomela hore ha ho kae kapa kae ka Bibeleng moo moea “soul” o amahanngoang teng le poleloana “ho se shoe” kapa “ka ho sa feleng.” Ho e-na le hoo, Mangolo a re moea oa shoa. (Ezekiele 18:4, 20) Kahoo, Bibele e re motho ea shoeleng ke ‘moea o shoeleng.’—Levitike 21:11.
HO KHETHOLLA MOEA “SPIRIT”
Joale a re hlahlobe tsela eo Bibele e sebelisang lentsoe moea “spirit” ka eona. Batho ba bang ba nka hore moea “spirit” ke lentsoe le bolelang ntho e le ’ngoe le moea “soul.” Empa ha ho joalo. Bibele e bontša ka ho hlaka hore ha ho buuoa ka moea “spirit” le moea “soul” ho buuoa ka lintho tse peli tse fapaneng. Li fapane joang?
Bangoli ba Bibele ba sebelisitse lentsoe la Seheberu ru′ach kapa la Segerike pneu′ma ha ba ngola ka moea “spirit.” Mangolo ka booona a bontša se boleloang ke mantsoe ana. Ka mohlala, Pesaleme ea 104:29 e re: “Ha [Jehova] u tlosa moea [ru′ach] oa tsona, lia shoa, li khutlela lerōleng la tsona.” Jakobo 2:26 eona e re “’mele o se nang moea [pneu′ma] o shoele.” Litemaneng tsena, moea “spirit” o bolela se phelisang ’mele. ’Mele ha o se na moea spirit, o shoele. Ka hona, ka Bibeleng lentsoe ru′ach ha lea fetoleloa e le moea “spirit” feela empa le boetse le fetoletsoe e le “matla,” kapa matla a bophelo. Ka mohlala, Molimo o ile a re ka Moroallo oa mehleng ea Noe: “Ke tlisa moroallo oa metsi holim’a lefatše ho felisa nama eohle eo matla [ru′ach] a bophelo a sebetsang ho eona tlas’a maholimo.” (Genese 6:17; 7:15, 22) Ka hona, moea “spirit” o bolela matla a sa bonahaleng (tlhase ea bophelo) a phelisang libōpuoa tsohle tse phelang.
Moea soul le moea spirit hase ntho e le ’ngoe. ’Mele o hloka moea spirit feela joalokaha seea-le-moea se hloka motlakase—hore se sebetse. Ha re etsa mohlala o mong hape, nahana ka seea-le-moea se nkehang. Ha re bua ka tsela ea tšoantšetso, ha u se kenya libeteri ’me u se bulela, motlakase o libetering tseo o phelisa seea-le-moea seo. Empa ha seea-le-moea seo se se na libeteri ho tšoana le ha se shoele. Ho joalo le ka seea-le-moea sa mofuta o mong ha se sa hokelloa phepelong ea motlakase. Ka ho tšoanang, moea spirit ke matla a phelisang ’mele ea rōna. ’Me joaloka motlakase, moea spirit ha o na maikutlo ebile o ke ke oa nahana. Ke matla a se nang sebōpeho. Empa joalokaha mopesaleme a boletse hore kantle ho moea spirit, ’mele ea rōna ea ‘shoa ’me re khutlela lerōleng la rōna.’
Moeklesia 12:7 ha e bua ka ho shoa ha motho, e re: “Lerōle [la ’mele oa hae] le khutlela mobung feela joalokaha le ile la ba teng le moea [spirit] o khutlela ho Molimo oa ’nete ea ileng a fana ka oona.” Ha moea spirit, kapa matla a bophelo, o tsoa ’meleng, ’mele oa shoa ’me o khutlela moo o tsoileng teng—lefatšeng. Ka ho tšoanang, matla a bophelo a khutlela moo a tsoileng teng—ho Molimo. (Jobo 34:14, 15; Pesaleme ea 36:9) Sena ha se bolele hore matla a bophelo a nka leeto la sebele a ea leholimong. Ho e-na le hoo, ho bolela hore tšepo leha e le efe ea hore motho ea shoang o tla phela nakong e tlang e itšetlehile ka Jehova Molimo. Ha re bua ka tsela ea tšoantšetso, bophelo ba hae bo matsohong a Molimo. Ke ka matla a Molimo feela moea spirit kapa matla a bophelo a ka khutlisetsoang ho motho eo e le hore a ka boela a phela.
Ke ho tšelisang hakaakang ho tseba hore see ke sona seo Molimo a tlang ho se etsetsa bohle ba phomotseng “mabitleng a khopotso”! (Johanne 5:28, 29) Nakong eo ea tsoho ea bafu, Jehova o tla etsetsa motho ea robetseng lefung ’mele o mocha ’me a o phelise ka hore a kenye moea spirit, kapa matla a bophelo ho oona. Eo e tla ba nako e thabisang hakaakang!
Haeba u thabela ho ithuta ho eketsehileng kamoo mantsoe moea “soul” le moea “spirit” a sebelisoang kateng ka Bibeleng, u tla fumana boitsebiso ba bohlokoa bukaneng ea Ho Etsahala’ng ka Rōna ha re E-shoa? le bukeng ea Ho Bea Mabaka ka Mangolo, leqepheng la 312-20, tseo ka bobeli li hatisitsoeng ke Lipaki Tsa Jehova.


text:
Litaba Tse Molemo Tse Tsoang ho Molimo!
Litaba tse molemo tse tsoang ho Molimo ke eng? Ke hobane’ng ha re lokela ho li lumela? Bukana ena e araba lipotso tsa Bibele tse tloaelehileng.
Kamoo U ka Ruang Molemo Bukaneng Ena
Bukana ena e tla u thusa hore u thabele ho ithuta Lentsoe la Molimo, e leng Bibele. Bona kamoo u ka sebelisang Bibele ea hao hore u fumane mangolo a bontšitsoeng.
Litaba Tse Molemo ke Eng?
Ithute hore na litaba tse molemo tse tsoang ho Molimo ke eng, lebaka leo e leng tsa bohlokoa le hore na u lokela ho etsa’ng.
Molimo ke Mang?
Na Molimo o na le lebitso, hona na oa re tsotella?
Na Ruri Litaba Tse Molemo li Tsoa ho Molimo?
Re ka kholiseha joang hore molaetsa oa Bibele ke ’nete?
Jesu Kreste ke Mang?
Ithute lebaka leo Jesu a ileng a shoa ka lona, hore na thekollo ke eng, le hore na Jesu o etsa’ng hona joale.
Morero oa Molimo ke Ofe ka Lefatše?
Bibele e hlalosa lebaka leo Molimo a bōpileng lefatše ka lona, hore na mahlomola a tla fela neng, le hore na bokamoso ba lefatše le batho ba phelang ho lona ke bofe.
Ho na le Tšepo Efe ka Bafu?
Ho etsahala’ng ka rōna ha re e-shoa? Na re sa tla boela re bone baratuoa ba rōna ba shoeleng?
’Muso oa Molimo ke Eng?
Morena oa ’Muso oa Molimo ke mang, hona ’Muso oo o tla finyella eng?
Ke Hobane’ng ha Molimo a Lumella Bobe le Mahlomola?
Bobe bo qalile joang, hona ke hobane’ng ha Molimo a lumeletse hore bo tsoele pele? Na mahlomola sa tla ke a fele?
U ka Etsa Joang Hore Lelapa la Hao le Thabe?
Jehova, Molimo ea thabileng, o batla hore malapa a thabe. Fumana tsela e molemo eo ka eona Bibele e eletsang banna, basali, batsoali le bana.
U ka Khetholla Bolumeli ba ’Nete Joang?
Na ho na le bolumeli bo le bong feela ba ’nete? Hlahloba matšoao a mahlano a borapeli ba ’nete.
Melao ea Bibele e ka re Tsoela Molemo Joang?
Jesu o ile a hlalosa hore na ke hobane’ng ha re hloka tataiso le hore na ke melao-motheo efe e ’meli ea Bibele ea bohlokoa haholo.
U ka Atamela ho Molimo Joang?
Ithute hore na ebe Molimo o mamela lithapelo tsohle, kamoo re lokelang ho rapela kateng le hore na ke’ng hape hore re atamele ho Molimo.
Litaba Tse Molemo ke Life ka Bolumeli?
Na ho sa tla ba le nako eo ka eona batho bohle ba tlang ho kopana borapeling ba Molimo a le mong feela oa ’nete?
Ke Hobane’ng ha Molimo a E-na le Mokhatlo?
Bibele e re bolella lebaka leo Bakreste ba ’nete ba hlophisitsoeng ka lona le kamoo ba hlophisitsoeng kateng.
Ke Hobane’ng ha U Lokela ho Tsoela Pele ho Ithuta Litaba Tse Molemo?
Tsebo ea hao ka Molimo le Lentsoe la hae e tla tsoela batho ba bang molemo joang? U ka ba le setsoalle sa mofuta ofe le Molimo?


text:
Ke Hobane’ng ha le sa Sebelise Sefapano Bolumeling ba Lōna?
Batho ba bangata ba nka hore sefapano ke letšoao le emelang Bokreste. Le hoja Lipaki Tsa Jehova e le Bakreste, ha re sebelise sefapano bolumeling ba rōna. Hobane’ng?
Lebaka le leng ke hore Bibele e bontša hore Jesu ha a shoela sefapanong empa o shoetse thupeng. Ho feta moo, Bibele e lemosa Bakreste ka matla hore ba “balehele borapeli ba litšoantšo,” e leng se bolelang hore ha baa lokela ho sebelisa sefapano borapeling.
Jesu le eena o ile a re: “Bohle ba tla tseba ka sena hore le barutuoa ba ka, haeba le e-na le lerato har’a lōna.” (Johanne 13:34, 35) Kahoo, Jesu o ile a bontša hore balateli ba hae ba ne ba tla khetholloa ka lerato le bontšang boitelo—eseng sefapano kapa setšoantšo leha e le sefe.


text:
BACHA BAA BOTSA
Nka Laola Boima ba ’Mele oa ka Joang?
Bibele e re khothalletsa ho ba ba “
itekanetseng mekhoeng.” (1 Timothea 3:2) Sena se akarelletsa le tsela eo u jang ka eona. Ke hobane’ng ha u sa leke litlhahiso tse latelang?
Mamela ’mele oa hao. Julia ea lilemo li 19 o re: “
Ke ne ke tloaetse ho lekanyetsa lijo tseo ke li jang, empa hona joale ke khaotsa ho ja ha ke khotše.”
Qoba lijo tse se nang phepo e ntle. Peter ea lilemo li 21 o re: “
Ka ho khaotsa ho noa lino-mapholi tse nang le asiti, ke ile ka theola boima ba ’mele ka lik’hilograma tse hlano ka khoeli e le ’ngoe feela!”
Itloaetse mekhoa e metle ea ho ja. Erin ea lilemo li 19 o re: “
Ke leka hore ke se ke ka ipheta ha ke ja.”
Lekunutu la ho Atleha: E-ja ha e le nako ea lijo! Haeba u sa je, u tla lapa ebe u qetella u ja ho feta tekano.
Ke ’nete hore batho ba bang ba reng, “Ke lokela ho laola boima ba ’mele oa ka” ba na le pono e sothehileng ka ponahalo ea ’mele. Ba boemong bo nepahetseng ba ’mele. Leha ho le joalo, ho thoe’ng haeba u lokela ho theola boima ba ’mele? Ngoanana ea bitsoang Catherine o ile a thusoa ke sena.
“Ha ke kena lilemong tsa bocha ke ne ke se ke ikimela, e leng seo ke neng ke sa se batle. Ke ne ke sa rate tsela eo ke shebahalang ka eona le eo ke neng ke ikutloa ka eona!
“Nako le nako ke ne ke leka ho theola boima ba ’mele ka ho ja lijo tse khethehileng, empa ka mor’a moo ke boetse ke nona. Kahoo, ha ke le lilemo li 15 ke ile ka etsa qeto ea hore ho lekane. Ke ne ke batla ho theola boima ba ’mele ka tsela e nepahetseng
—eo ke neng ke tla e khomarela bophelo bohle ba ka
“Ke ile ka reka buka e buang ka lijo tsa motheo tse nang le phepo e nepahetseng le tsela e loketseng ea ho ikoetlisa, eaba ke sebelisa seo ke se balang. Ke ne ke ikemiselitse hore le ha ‘nka khetšemela ka sekoting’ kapa ka nyahama, nke ke ka tela.
“Liphello e bile life? Ke atlehile! Le pele ho feta selemo, ke ne ke se ke theotse boima ba ’mele ka lik’hilograma tse 27. Ho se ho fetile lilemo tse peli ke le boimeng boo ba ’mele. Ke ne ke sa kholoe hore seo se ka etsahala!
“Ke nahana hore se nthusitseng hore ke atlehe ke hobane ke ne ke sa je lijo tse khethehileng feela
—ke ile ka fetola tsela eo ke phelang ka eona.” —Catherine ea lilemo li 18.


text:
TSOHA! JUNE 2014
Motsoalle oa Sebele ke ea Joang?
Ka masoabi, metsoalle ea sebele e ntse e haella. Na ho lokela ho be joalo? Ho theha setsoalle se tšoarellang ho akarelletsa’ng? Hlahloba melao-motheo e sebetsang ea Bibele.
Tsa Mona le Mane
Lihlooho li akarelletsa: pharela ea molao le ea boitšoaro litleliniking tsa ba hlokang thari Canada, mokhoa o thahasellisang oa ho fumana nama le manyalo a macha a batho bao eseng balumeli Ireland.
Motsoalle oa Sebele ke ea Joang?
Batho ba bangata ba nka hore ke habohlokoa ho ba le metsoalle ea sebele. U ka ba motsoalle oa sebele joang ho ba bang? Sehlooho sena se tšohla melao-motheo e mene e fumanehang ka Bibeleng.
Lefu
Ho etsahala’ng ka rōna ha re e-shoa? Na ho na le tšepo ea hore re tla ke re bone baratuoa ba rōna ba shoeleng? Fumana likarabo tse khothatsang tsa Bibele mabapi le lefu.
Joseph Priestley
Ho sa tsotellehe hore na o ne a ngola ka saense kapa ka bolumeli, Joseph Priestley o ile a hana lithuto le litloaelo ’me a batla lintlha le linnete. Bala kamoo lintho tseo a li sibolotseng le tseo a li ngotseng li bileng le tšusumetso kateng ho fihlela kajeno.
Lefu la Marenene
—Na U Kotsing ea ho Tšoaroa ke Lona?
Lefu la marenene ke le leng la mafu a lehano a tloaelehileng haholo lefatšeng. Le bakoa ke’ng? U ka tseba joang hore u na le lona? Hape u ka fokotsa kotsi ea lefu la marenene joang?
Litsela Tsa ho Sebelisa Chelete ka Bohlale
U se ke ua emela hore chelete ea hao e fele pele u ka hlahlobisisa tsela eo u e sebelisang ka eona. Ithute kamoo u ka laolang tsela eo u sebelisang chelete ka eona pele e tsoa taolong.
Bokhoni ba Khola-bolokoe ba ho Fumana Tsela
Khola-bolokoe e sebelisa mokhoa o fe oa pono? Batho ba ka ’na ba ithuta eng mokhoeng oo?
Lintho Tse Ling Tse Fumanehang Inthaneteng
Na ke se ke Loketse ho Tloha Lapeng?
U ka tseba joang hore u se u loketse ho lula u le mong? Ipotse lipotso tse tharo tsa bohlokoa.
Na U Hloka Thuso e le Hore U Tlose Kelello Thobalanong?
U ka etsa’ng hore u lule u hloekile ha u nahana ka thobalano? Fumana keletso ea Bibele e ka u thusang.
Seo Bacha ba se Buang ka Liselefouno
Ho bacha ba bangata selefouno ke mocha oa ho etsa metsoalle. Ho na le melemo efe le mathata a ho ba le eona?
Moshe o Hōlela Egepeta
Re ka ithuta’ng ka bophelo ba Moshe ba bongoaneng ha a sa le Egepeta? Kopitsa karolo ena ’me le e tšohle hammoho le le lelapa.


text:
BACHA BAA BOTSA
Nka Etsa’ng Haeba ke Kula?—Karolo ea 2
Ho kula ho tla ka litsela tse sa tšoaneng.
Batho ba bang ha ba kula ba ba le matšoao a bonahalang, ha ba bang bona ba utloa mahlaba feela ’meleng.
Ba bang ba kula ka linako tse itseng feela, ha ba bang bona ba kula ho ea ho ile, ’me ba thatafalloa ho phetha mesebetsi ea letsatsi le letsatsi.
Maloetse a mang a ka phekoloa kapa bonyane a kokobetsoa, empa a mang a mpefala le ho feta, hoo a ka bang a bolaea motho.
Bacha le bona ba tšoaroa ke maloetse a kang a boletsoeng ka holimo. Sehloohong sena, u tla bala ka bacha ba bane ba nang le mathata a joalo. Haeba u ua kula, mohlomong u tla khothatsoa ke seo ba se buang.
GUÉNAELLE
Ntho e nthatafallang ka ho fetisisa ke ho amohela bokuli ba ka. Ke batla ho etsa sena le sane, empa letsatsi le letsatsi ke lokela ho mamela ’mele oa ka.
Ke na le boloetse bo sitisang boko ho hokahanya methapo ea kutlo le mesifa e le hore bo fetisetse boitsebiso bo nepahetseng ’meleng. Ka linako tse ling, ’mele oa ka oa thothomela kapa o shoa bohatsu. Ke thatafalloa ho etsa lintho tse tloaelehileng, tse kang ho tsamaea, ho bua, ho bala, ho ngola le ho utloisisa ha batho ba bua. Ha ho se ho hlile ho le thata, baholo ba phutheho ea heso ba rapela le ’na. Ka mor’a moo, ke ikutloa ke khothetse.
Litekong tsohle tseo ke tobanang le tsona, kea hlokomela hore Jehova Molimo o lula a ntšehelitse. Ha ke batle hore bokuli ba ka bo ntšitise ho mo sebeletsa ka botlalo. Ke nka e le habohlokoa ho thusa ba bang ho ithuta ka tšepiso ea Bibele ea hore haufinyane Jehova Molimo o tla etsa lefatše paradeise, moo mahlomola a tla fela.
Seo u ka nahanang ka sona: Joaloka Guénaelle, u ka bontša ba bang qenehelo joang?
ZACHARY
Ha ke le lilemo li 16, lingaka li ile tsa fumana hore ke na le kankere e nammeng bokong. Lingaka li ile tsa mpolella hore ke saletsoe ke likhoeli tse robeli feela ke phela. Esale bophelo ba ka bo le kotsing ho tloha ka nako eo.
Lihlahala tse bokong li entse hore ke shoe lehlakore le letona. Kaha ha ke khone ho tsamaea, ho hlokahala hore ho lule ho e-na le motho lapeng ea nthusang ho etsa lintho.
Boloetse bona bo ntse bo mpefala, ’me ke thatafalloa ho bua ka tsela e hlakileng. Ke ne ke le motho ea mahlahahlaha, ke rata lipapali tse kang waterski, basketball le volleyball. Kaha ke e mong oa Lipaki Tsa Jehova, ke ne ke kopanela ka mafolofolo tšebeletsong ea Bokreste. Ke nahana hore batho ba bangata ha ba utloisise hore na ho joang ho sitoa ho etsa lintho tseo motho a li ratang.
Ke khothatsoa ke mantsoe a ho Esaia 57:15 kaha aa nkholisa hore Jehova Molimo o tšehetsa ba “hateletsoeng” le hore o oa ntlhokomela. Ho Esaia 35:6 Jehova o boetse o tšepisa hore ke tla khona ho tsamaea hape le ho mo sebeletsa ke phela hantle.
Le hoja ka linako tse ling boloetse bona bo nthatafalletsa ho etsa lintho, ke kholisehile hore Jehova o oa ntšehetsa. Kamehla ha ke rapela, ho ba le motho eo ke buang le eena ha ke ikutloa ke sithabetse kapa ke tšoenyehile ka bophelo ba ka. Ha ho letho le ka nkarohanyang le lerato la Jehova.
Zachary o ile a hlokahala a le lilemo li 18, likhoeli tse peli ka mor’a hore ho buisanoe le eena. O ile a lula a e-na le tumelo e matla tšepisong ea Molimo ea hore o tla mo tsosetsa paradeiseng lefatšeng.
Seo u ka nahanang ka sona: Thapelo e ka u thusa joang hore u lule leratong la Molimo, joalokaha e ile ea thusa Zachary?
ANAÏS
Ka mor’a matsatsi a seng makae feela ke hlahile, mali a ile a tsoela bokong ’me seo sa nkholofatsa, haholo-holo maotong.
Hona joale, ke khona ho tsamaea ho se hokae ka seikokotlelo, empa boholo ba nako ke sebelisa setulo sa likooa. Hape ke na le letoope le nthatafalletsang ho etsa lintho tse hlokang hore letsoho le tiee, joaloka ho ngola.
Ntle le hore ke tepelletsoa ke ho kula, ke sithabetsoa ke phekolo eo ke e fuoang. Haesale ke tsamaea physiotherapy, ’me ke ea makhetlo a ’maloa bekeng. Ke ile ka etsoa opereishene ha ke le lilemo li hlano, ka mor’a moo ka etsoa tse ling tse tharo. Tse peli tsa ho qetela li ne li le boima le ho feta kaha ke ile ka qeta likhoeli tse tharo ke le hōle le hae.
Ba lelapa leso ba nthusa haholo. Re etsa mesoaso, e leng se nthusang ha ke sithabetse. ’Mè oa ka le banab’eso ba nthusa hore ke shebahale hantle, kaha ha ke khone ho itokisa ke le mong. Ke utloa bohloko hore ebe ha ke khone ho roala lieta tse phahameng. Empa nkile ka khasa ka tsona ha ke sa le ngoana ke li kentse matsohong, ’me kaofela ha rōna ra e tšeha taba eo!
Ke leka ho etsa hore bokuli ba ka bo se ke ba ntšitisa ho thabela bophelo. Ke ithuta lipuo tse ling. Le hoja ke sa khone ho bapala lipapali tse ling tsa ka metsing le ho thelelisa lehloeng, ke khona ho sesa. Kaha ke e mong oa Lipaki Tsa Jehova, ke rata ho buisana le batho ka seo ke se lumelang. Ho bonahala batho ba mamela ka hloko ha ke bua le bona.
Batsoali ba ka ba nthutile ho tloha bonyenyaneng hore bokooa ba ka ke ba nakoana. Ho tloha ka nako eo, ke hahile tumelo ea ka ho Jehova le tšepisong ea hae ea hore o tla felisa mahlomola ’ohle, ho akarelletsa le bokooa ba ka. Sena se mpha matla a ho tsoela pele ka bophelo.—Tšenolo 21:3, 4.
Seo u ka nahanang ka sona: Joaloka Anaïs, u ka etsa’ng hore ho kula ho se ke ha u sitisa ho thabela bophelo?
JULIANA
Ke tšoeroe ke boloetse bo bohloko bo etsang hore masole a ’mele a hlasele lisele, ’me bo ama pelo, matšoafo le mali. Bo se bo ntse bo amme liphio tsa ka.
Ke ne ke le lilemo li leshome ha lingaka li fumana hore ke na le boloetse ba lupus, bo mpakelang mahlaba le mokhathala, bo bileng bo etsang hore ke be le maikutlo a feto-fetohang. Ka linako tse ling, ke ikutloa ke se na thuso.
Ha ke le lilemo li 13, Paki e ’ngoe ea Jehova e ile ea fihla lapeng. E ile ea mpalla Esaia 41:10, eo ho eona Jehova Molimo a reng: “U se ke ua tšoha, kaha ke na le uena. . . . Ke tla u tšoara ka tieo ka letsoho la ka le letona la ho loka.” Ke ile ka qala ho ithuta Bibele le Lipaki Tsa Jehova ka nako eo. Hona joale ho se ho fetile lilemo tse robeli, ’me ke sebeletsa Molimo ka pelo eohle, ebile ke ikemiselitse hore ke se ke ka lumella ho kula hore ho laole bophelo ba ka. Kea hlokomela hore Jehova o mpha “matla a fetang se tloaelehileng,” e le hore ke lule ke thabile.—2 Bakorinthe 4:7.
Seo u ka nahanang ka sona: Esaia 41:10 e ka u thusa joang hore u lule u thabile joaloka Juliana?


text:
SEHLOOHO SE KA NTLE
Na U ka Tšepa Mecha ea Litaba?
BATHO ba bangata ha ba tšepe seo ba se balang le seo ba se utloang mecheng ea litaba. Ka mohlala, phuputsong ea Gallup ea 2012, e entsoeng United States, batho ba ile ba botsoa hore na ba tšepa likoranta, televishene le seea-le-moea hakae haholo-holo ha ho tluoa tabeng ea ho tlaleha litaba ka botlalo, ka tsela e nepahetseng le e hlokang leeme. Batho ba tšeletseng ho ba leshome ba ile ba araba ka hore “eseng hakaalo” kapa “ha ke li tšepe ho hang.” Na ho na le lebaka le utloahalang la ho se li tšepe?
Baqolotsi ba bangata ba litaba le mekhatlo eo ba e sebeletsang ba bolela hore ba ikemiselitse ho tlaleha litaba tse nepahetseng le tse behang batho leseling. Empa, re na le mabaka la ho tšoenyeha. Nahana ka lintlha tse latelang:
BORAKHOEBO BA HLAHELETSENG MECHENG EA LITABA. Lik’hamphani tse ’maloa tse khōlō li laola mecha ea litaba e ka sehloohong. Mecha eo e na le tšusumetso e matla mabapi le hore na ke litaba life tse lokelang ho phatlalatsoa le hore na li phatlalatsoa joang le ka ho pharaletseng hakae. Kaha lik’hamphani tse ngata li entsoe ka morero oa ho fumana phaello, liqeto tse etsoang ke mecha ena ea litaba li ka susumetsoa ke takatso ea ho fumana chelete. Litaba tse ka sitisang lik’hamphani tsena ho fumana phaello li ka ’na tsa se ke tsa phatlalatsoa.
MEBUSO. Boholo ba litaba tseo re li fumanang mecheng ea litaba ke tsa bo-ralipolotiki le lintho tseo mebuso e li etsang. Mebuso e batla ho susumetsa batho hore ba tšehetse maano a eona le balaoli ba eona. Kaha mecha ea litaba e fumana boitsebiso mebusong, ka linako tse ling baqolotsi ba litaba ba sebelisana hammoho le mebuso.
LIPAPATSO. Linaheng tse ngata, mecha ea litaba e lokela ho etsa chelete e le hore khoebo ea eona e se ke ea oa, ’me boholo ba chelete ena bo tsoa lipapatsong. Naheng ea United States, limakasine li fumana liphesente tse 50 ho ea ho tse 60 tsa chelete ea tsona lipapatsong, likoranta tsona li fumana liphesente tse 80 athe televishene le seea-le-moea tsona li fumana chelete ea tsona kaofela lipapatsong. Ho hlakile hore batho ba bapatsang ha ba batle ho tšehetsa mananeo a behang thepa ea bona kapa tsela eo ba tsamaisang lintho ka eona ka mosing. Haeba ho e-na le seo ba se nyatsang mocheng o itseng oa litaba, ba ka bapatsa ho o mong. Kaha bahlophisi ba tseba sena, ba ka pata litaba tse behang beng ba lipapatso ka mosing.
HO SE TŠEPAHALE. Hase baqolotsi bohle ba litaba ba tšepahalang. Ba bang ba iqapela litaba. Ka mohlala, lilemong tse seng kae tse fetileng, moqolotsi e mong oa litaba Japane o ne a batla ho ngola ka ho senngoa ha likorale ke batho ba qoelang leoatleng la Okinawa. Ha a sa fumane likorale tse senyehileng, o ile a li senya eaba o li nka lifoto. Lifoto li ka fetoloa ka morero oa ho thetsa batho. Theknoloji e fetolang lifoto e tsoetse pele haholo kajeno ’me ho ka ba thata ho lemoha lintho tse fetotsoeng.
HO FETELLETSA LITABA. Le haeba taba e le ’nete, tsela eo e phatlalatsoang ka eona e itšetleha ka hore na moqolotsi o e bona joang. Ke lintlha life tse lokelang ho kenyelletsoa litabeng, hona ke life tse lokelang ho siuoa? Ka mohlala, a re re sehlopha sa papali ea bolo se hlōtsoe ka lintlha tse peli. Taba eo ke ’nete. Empa moqolotsi a ka beha lebaka la ho hlōloa ha sehlopha seo ka litsela tse ngata.
HO SIEA LINTLHA. Ha baqolotsi ba batla hore taba e utloahale e le ’nete, hangata ba siea lintlha tse ka etsang hore e rarahane kapa tse ka etsang hore e se ke ea utloahala. Sena se etsa hore lintlha tse ling li feteletsoe ha tse ling li siuoa. Ka linako tse ling ho hlokahala hore bahasi ba litaba thelevisheneng le baqolotsi ba bue ka taba e rarahaneng ka nako e khutšoanyane, kahoo ba ka siea lintlha tsa bohlokoa.
TLHŌLISANO. Kaha morao tjena palo ea liteishene tsa thelevishene e se e eketsehile, nako eo batho ba e qetang ba shebeletse seteishene se le seng e fokotsehile haholo. E le hore batho ba lule ba thahasella seteishene se itseng, se tlameha ho tlaleha litaba tse ikhethang kapa tse thabisang. Ha buka ea Media Bias e bua ka phetoho ena e re: “Litaba tsa [thelevishene] li ile tsa qala ho bontša litšoantšo ka linako tsohle, tsa ba le litšoantšo tse tšosang kapa tse khahlang le litaba tse khutsufalitsoeng bakeng sa batho ba khonang ho tsepamisa likelello tsa bona litabeng ka nako e khutšoanyane feela.”
LIPHOSO. Kaha baqolotsi ba litaba ke batho, ba etsa liphoso. Lentsoe le peletiloeng hampe, feeloane e kentsoeng sebakeng se fosahetseng, ho tlōla melao ea puo—lintho tsena kaofela li ka sotha moelelo oa polelo. Lintlha li ka ’na tse se ke tsa hlahlojoa ka hloko. Lipalo le tsona li ka ferekanya moqolotsi ea potlaketseng ho romela litaba ka nako, hoo ho ka bang bonolo hore a ngole 10 000 ho e-na le 100 000.
MENAHANO E FOSAHETSENG. Ho tlaleha litaba ka nepo ha ho bonolo joalokaha ba bang ba ka nahana. Se bonahalang e le ’nete kajeno, ho ka ’na ha hlaka hore ke bohata ka le hlahlamang. Ka mohlala, batho ba ne ba lumela hore lefatše le bohareng ba sehlopha sa lipolanete. Joale re se re tseba hore lefatše le potoloha letsatsi.
Ho Hlokahala Teka-tekano
Le hoja e le bohlale ho se lumele ntho e ’ngoe le e ’ngoe e hlahang litabeng, ha ho bolele hore ha ho letho leo re ka le lumelang. Ntho ea bohlokoa e ka ba hore re be hlokolosi empa re sa belaelle ntho e ’ngoe le e ’ngoe.
Bibele e re: “Na tsebe ha e leke mantsoe joalokaha mahalapa a latsoa lijo?” (Jobo 12:11) Likeletso tse latelang li tla re thusa ho leka mantsoe ao re a utloang kapa ao re a balang:
LI TSOA MOCHENG OFE OA PHATLALATSO?: Na litaba tseo li tsoa ho motho kapa mokhatlo o ka tšeptjoang, o tsebang taba eo hantle? Na lenaneo leo kapa sengoliloeng se tumme ka ho nka lintho ka ho teba kapa ka ho sotha litaba? Ke mang ea tšehetsang mocha oo oa litaba ka lichelete?
LI TSOA MOHLOLING OFE?: Na ho na le bopaki ba hore ho entsoe lipatlisiso tse feletseng? Na taba eo e tsoa mohloling o le mong feela? Na mehloli ea eona e ka tšeptjoa ebile ha e na leeme? Na mehloli eo ha e feteletse litaba kapa na e khethiloe ka morero oa hore e fetise lehlakore le le leng feela la litaba?
MORERO OA TSONA KE OFE?: Ipotse: ‘Morero o ka sehloohong oa litaba tsee ke ho beha batho leseling kapa ke ho ba thabisa feela? Na li khothalletsa batho hore ba reke ntho e itseng kapa ba e tšehetse?’
LI FETISA MAIKUTLO AFE?: Haeba se buuoang litabeng se bontša khalefo, ho utloa bohloko, kapa ho nyatsa, sena se bontša hore ho tla ba le tlhaselo, hase taba feela ea ho susumetsa batho hore ba be le boikutlo bo itseng.
NA LIA LUMELLANA?: Na lintlha tseo ho buuang ka tsona li lumellana le tse hlahang lihloohong tse ling tsa litaba? Haeba ha li lumellane, u lokela ho ba hlokolosi!
NA LI NAKONG?: Na boitsebiso boo ke ba morao-rao hoo batho ba ka bo lumelang? Ntho eo ho neng ho lumeloa hore e nepahetse lilemong tse 20 tse fetileng e ka ’na eaba e fosahetse kajeno. Ka lehlakoreng le leng haeba taba eo ho buuoang ka eona ke hona e ntseng e etsahala, e ka ’na eaba lintlha tsa eona ha lia fella kahoo ea se ke ea utloahala.
Joale, na u ka tšepa mecha ea litaba? Keletso e bohlale e fumanoa mantsoeng a Solomone ea ileng a re: “Mang kapa mang ea se nang phihlelo o beha tumelo lentsoeng le leng le le leng, empa ea masene o nahana ka mehato ea hae.”—Liproverbia 14:15.


text:
Lipaki Tsa Jehova li Tšoara Likopano Tse Khethehileng Linaheng Tse Supileng
Lipaki Tsa Jehova li sa tsoa tšoara likopano tse khethehileng Brazil, Costa Rica, Hong Kong, Ireland, Iseraele, New Zealand le Sweden. Kopano ea pele ho tseo tse supileng e ne e tšoaretsoe Sweden ka July 2012, ’me tse tharo tsa ho qetela li ile tsa tšoareloa Costa Rica le New Zealand ka January 2013.
Joaloka likopano tse ling tsa matsatsi a mararo tse tšoaroang selemo le selemo tseo re li hlophisang, ho bile le lipuo tsa Bibele, lipontšo le litšoantšiso likopanong tsena tse khethehileng.
Ho ne ho menngoe batho ba tsoang linaheng tse ling hore ba be teng. Pele ho kopano le ka mor’a eona, ho ne ho lokiselitsoe hore ba bone naha eo ba e etetseng.
Motho e mong ea neng a ile kopanong e neng e tšoaretsoe Brazil o ile a re: “E bile ho thabisang ho bona lerato le ikhethang le tsela e mofuthu eo barab’abo rōna ba amohelang baeti ka eona. E ile ea ka ke fumane banab’eso ka ho panya ha leihlo.”
E mong ea neng a ile kopanong e khethehileng Hong Kong, o ile a re: “Ke ile ka ameha maikutlo ka ho teba ha ke bona batho ba buang Semandarin ba tšoere libuka tse thehiloeng Bibele tse qetang ho lokolloa, ’me ba thabile hoo ba neng ba sekisitse meokho.”
Selemo le selemo, Lipaki Tsa Jehova li tšoara likopano lefatšeng ka bophara. Ho ba teng batho ba limilione.
Likopano li fa batho ba tlileng ho tsona monyetla oa hore ba bone lerato, thabo le khotso e mokhatlong oa rōna oa bara ba motho. Ba bona sena ka ho hlaka likopanong tse khethehileng kapa tsa machaba. Nakong ea khefu, ba lumelisana ka mofuthu, ba qoqa hamonate ha ba ntse ba ja, ba fanana limpho le liaterese le ho nka lifoto.
Likopanong tsohle tsa rōna, batho bao e seng Lipaki Tsa Jehova le bona baa amoheloa.


text:
BACHA BAA BOTSA
Na ho ba le Mekhoa e Metle ke Habohlokoa?
‘Batho ha ba mpulele monyako; ke hobane’ng ha ’na ke tlameha ho ba bulela?’
‘Ho na le lintho tsa bohlokoa tseo nka khathatsehang ka tsona ho e-na le hore ke ’ne ke re “kea kōpa,” “kea leboha,” kapa “ke kōpa ho feta”?’
‘Ha ke hloke ho bontša mekhoa e metle ho banab’eso. Rea amana.’
Na le uena u lumellana le se builoeng ka holimo? Haeba ho joalo, u ke ke ua ba le melemo e fumanoang ke batho ba bontšang mekhoa e metle.
Seo u lokelang ho se tseba ka ho bontša mekhoa e metle
Mekhoa e metle e ka ntlafatsa likarolo tse latelang tse tharo bophelong ba hao:
Botumo ba hao. Tsela eo u tšoarang batho ka eona e ka ama kamoo ba u talimang kateng. Ha u e-na le mekhoa e metle, batho ba tla u nka u le motho ea hōlileng le ea nang le boikarabelo
—’me ba tla u hlompha! Leha ho le joalo, ha u se na mekhoa e metle, batho ba tla nka hore ua ipona ’me u ka ’na ua qetella u fetoa ke menyetla e mengata le oa ho fumana mosebetsi. Bibele e re, ‘motho ea sehlōhō o itlisetsa khathatso.’ —Liproverbia 11:17.
Metsoalle ea hao. Bibele e re: “Le ikapese lerato, etsoe ke tlamo e phethahetseng ea bonngoe.” (Bakolose 3:14) Sena ke ’nete. Batho ba rata batho ba nang le mekhoa e metle le ba hlomphang. Ha ho na motho ea ka ratang ho ba le motsoalle ea se nang mekhoa kapa ea seleng.
Kamoo batho ba u tšoarang kateng. Mocha e mong ea bitsoang Jennifer o re: “Haeba u e-na le mekhoa e metle, u ka bona le batho ba sa hlompheng batho ba bang ba u tšoara ka tsela e fapaneng.” Empa ha u e-na le mekhoa e mebe, ba ke ke ba u hlompha. Bibele e re: “Tekanyo eo le lekanyang ka eona, ba tla le lekanyetsa ka eona.”
—Matheu 7:2.
Ntlha ea bohlokoa: Re kopana le batho letsatsi le leng le le leng. Tsela eo u itšoarang ka eona e ka ama kamoo ba u talimang kapa ba u tšoarang kateng. Ka mantsoe a bonolo feela, ho ba le mekhoa e metle ke habohlokoa!
Kamoo u ka ntlafatsang kateng
Hlahloba mekhoa ea hao. Ipotse lipotso tse kang tsena: ‘Na ke bua le batho ba baholo ka tlhompho? Ke khafetsa hakae ke buang mantsoe a kang “kea kōpa,” “kea leboha,” kapa “ke kōpa ho feta”? Na ha batho ba bang ba bua le ’na, ke etsa lintho tse ling—tse kang ho bala le ho araba melaetsa ea selefouno? Na ke hlompha batsoali ba ka le banab’eso kapa na ha ke ba hlomphe hobane feela ke nka hore “rea amana”?’
Bibele e re: “Etellang pele ho bontšaneng tlhompho.”
—Baroma 12:10.
Ipehele lipakane. Ngola likarolo tse tharo tseo u ka ntlafatsang ho tsona. Ka mohlala, Allison, ea lilemo li 15, o re o batla ho ba “motho ea mamelang batho ba bang ha ba bua, ho e-na le hore ho lule ho bua eena.” David, ea lilemo li 19, o re o batla ho khaotsa ho bala le ho araba melaetsa ea selefouno ha a e-na le ba lelapa le metsoalle. O re: “Ke ho se hlomphe batho ba bang. Ho tšoana le ha ke ba bolella hore nka mpa ka bua le motho e mong ho e-na le ho bua le bona.” Edward, ea lilemo li 17, o re o batla ho khaotsa ho kena batho ba bang hanong ha ba bua. Jennifer, ea qotsitsoeng qalong, o re o batla ho ntlafatsa mekhoa ea hae ha a bua le batho ba hōlileng. O re: “Ke ne ke tloaetse ho ba lumelisa ka potlako ebe ke fetela ho lithaka tsa ka. Empa hona joale ke se ke qeta nako ke buisana le bona. Seo se nthusitse haholo ho ntlafatsa mekhoa ea ka!”
Bibele e re: “Le sa hlokomele lithahasello tsa litaba tsa lōna feela, empa hape le hlokomela lithahasello tsa ba bang.”
—Bafilipi 2:4.
Hlahloba khatelo-pele ea hao. Nka khoeli u ntse u hlahloba lipuo tsa hao kapa boitšoaro ba hao likarolong tseo u batlang ho ntlafatsa ho tsona. Ha khoeli e fela, ipotse: ‘Ho bontša mekhoa e metle ho nkentse motho ea molemo joang? Ke likarolo life tseo ke ntseng ke hloka ho ntlafatsa ho tsona?’ Ipehele lipakane tse ncha ho latela seo u se fumaneng.
Bibele e re: “Kamoo le batlang hore batho ba le etse kateng, le ba etse ka tsela e tšoanang.”
—Luka 6:31.


text:
Mosebetsi oa Lōna o Tšehetsoa Joang ka Lichelete?
Tsela e ka sehloohong eo mosebetsi oa rōna oa boboleli o tšehetsoang ka eona ka lichelete ke ka menehelo ea boithatelo eo Lipaki Tsa Jehova li e ntšang. Libokeng tsa rōna ha ho ntšoe koleke, ’me ha ho hlokahale hore litho li ntš karolo ea leshome. (Matheu 10:7, 8) Ho e-na hoo, ho behoa mabokose a monehelo libakeng tseo re tšoarelang liboka ho tsona e le hore ea ratang ho ntša monehelo, a etse joalo. Bafani ha ba boleloe ka mabitso.
Lebaka le leng le etsang hore litšenyehelo tsa rōna li be tlaase ke hore ha re na baruti ba lefuoang. Ho feta moo, Lipaki ha li lefuoe ha li ea ka ntlo le ntlo, ’me libaka tsa rōna tsa borapeli li maemong a itekanetseng.
Monehelo o fetisetsoang liofising tsa makala tsa Lipaki Tsa Jehova o sebelisetsoa ho thusa batho ba hlasetsoeng ke likoluoa tsa tlhaho, ho thusa baromuoa le balebeli ba tsamaea, o thusa ho haha libaka tsa borapeli linaheng tse tsoelang pele le ho hatisa Bibele le libuka tse ling tsa Bokreste esita le ho li romela.
Motho ka mong o etsa qeto ea hore na o batla ho ntša chelete ea ho lefella litšenyehelo tsa phutheho, mosebetsi oa rōna oa lefatše lohle, kapa ka bobeli. Phutheho ka ’ngoe e lula e tlalehela litho tsa eona ka boemo ba lichetele.


text:
Ke Hobane’ng ha le sa Keteke Easter?
Maikutlo a fosahetseng
Khopolo-taba: Lipaki Tsa Jehova ha li keteke Easter hobane hase Bakreste.
’Nete: Re lumela hore Jesu Kreste ke Mopholosi oa rōna, ’me re leka ka hohle ‘
ho latela mehato ea hae haufi-ufi.’—1 Petrose 2:21; Luka 2:11.
Khopolo-taba: Ha le lumele hore Jesu o ile a tsosoa bafung.
’Nete: Rea lumela hore Jesu o ile a tsosoa; ke thuto ea motheo ea Bokreste ’me re hatisa ntlha ena ha re ruta batho Bibele.—1 Bakorinthe 15:3, 4, 12-15.
Khopolo-taba: Ha le tsotelle ha bana ba lōna ba fetoa ke monate oa phomolo ea Easter.
’Nete: Re rata bana ba rōna—re leka ka hohle ho ba ruta le ho etsa hore ba thabe.—Tite 2:4.
Ke hobane’ng Lipaki Tsa Jehova li sa keteke Easter?
Ho ketekoa ha letsatsi la phomolo la Easter ha hoa thehoa Bibeleng.
Jesu o ile a laela hore re ikhopotse lefu la hae, eseng tsoho ea hae. Re tšoara Sehopotso sa lefu la hae selemo le selemo re ipapisitse le almanaka ea Bibele e baloang ho latela khoeli e holimo.—Luka 22:19, 20.
Re lumela hore tšimoloho ea meetlo ea Easter, e thehiloeng lineanong tsa boholo-holo, e etsa hore Molimo a se ke a e amohela. Molimo o batla hore re mo fe “
boinehelo bo khethehileng” ’me oa halefa ha batho ba mo rapelang ba sebelisa mekhoa eo a sa e amoheleng.—Exoda 20:5; 1 Marena 18:21.
Re lumela hore ho se keteke ha rōna letsatsi la Easter ho thehiloe ka tieo Bibeleng, e re khothalletsang hore re sebelise “
bohlale bo sebetsang le matla a ho nahana” ho e-na le ho latela meetlo ea batho. (Liproverbia 3:21; Matheu 15:3) Le hoja re hlalosetsa batho seo re se lumellang ka Easter ha ba re botsa, re hlompha taba ea hore motho ka mong o na le tokelo ea ho iketsetsa qeto.—1 Petrose 3:15.


text:
Lilemo Tse 70 Tsa Sekolo sa Gileade
Ka la 1 February, 1943, tlelase ea pele ea sekolo se khethehileng haholo e ile ea qala ka leboea ho New York. Sekolo seo hona joale se tsejoang e le Sekolo sa Bibele sa Gileade sa Watchtower, se ’nile sa fana ka thupelo e khethehileng ho banna le basali ba fetang 8 000 ba tsoang likarolong tsohle tsa lefatše.
Jonathan, e leng seithuti sehlopheng se sa tsoa abeloa mangolo sekolong sa Gileade, o re: “Thuto eo re e fumaneng e thehiloeng Lentsoeng la Molimo, e tla re thusa hore re atlehe tšimong ea sebakeng sefe kapa sefe le ho batho ba litso tse sa tšoaneng.” Mosali oa hae ea bitsoang Marnie, o phaella ka ho re: “Ho feta leha e le neng pele, ke labalabela ho thusa batho ho hlokomela hore ’Mōpi oa rōna o rerile ho re tlisetsa bophelo bo molemo ka ho fetisisa. Ke kholisehile hore ho thusa batho ba bang hore ba tsebe Jehova ho tla ntlafatsa bophelo ba bona.”
Sekolo sa Gileade se fana ka thupelo e nkang likhoeli tse hlano, ntle ho tefo. Ntho e ka sehloohong e rutoang sekolong sena ke Bibele le bohlokoa ba ho etsa mosebetsi oa boboleli. Morero oa thupelo ena ke ho thusa liithuti hore li bonahatse litšobotsi tsa moea tse tla li thusa ha li thulana le mathata le hore li khothatse le ho matlafatsa bahlanka ba Molimo. Nakong ea thupelo, liithuti li qeta nako e ngata ka tlelaseng li tšohla melao-motheo ea Mangolo e li thusang hore li matlafatse kamano eo li nang le eona le Molimo oa tsona, Jehova.
Banyalani ba eang sekolong sa Gileade ba se ba ntse ba le tšebeletsong ea nako e tletseng. Ka mor’a hore ba abeloe mangolo, ba ka ’na ba khutlela kabelong ea bona kapa ba abeloa hore ba il’o sebeletsa naheng e ’ngoe. Ba bang ba abeloa ho il’o sebeletsa ho e ’ngoe ea liofisi tse 90 tsa makala tsa Lipaki Tsa Jehova. Ba bangata ba abeloa ho sebeletsa libakeng tse nang le baahi ba bangata moo mosebetsi oa bona oa boboleli o tla khona ho beha litholoana.
Qalong, Sekolo sa Gileade se ne se le Kingdom Farm e South Lansing, New York. Ka 1961, se ile sa isoa ntlo-khōlō ea Lipaki Tsa Jehova Brooklyn, New York. Ho tloha ka 1988 ho fihlela ka 1995, se ne se tšoareloa Watchtower Farms, e Wallkill, New York. Eaba ka 1995, se isoa moo se ntseng se le teng hona joale, e leng Setsing sa Thupelo sa Watchtower se Patterson, New York. Ka March 2013, liithuti tsa sehlopha sa bo134 li ile tsa abeloa mangolo.
Ka lilemo tse 70, liithuti tse tsoang Sekolong sa Bibele sa Gileade sa Watchtower li ’nile tsa beha mohlala o motle oa ho paka ka Jehova ka botšepehi.


text:
SE KA THUSANG LELAPA | HO BA MOTSOALI
Thusa Bacha ho ba Hlokolosi ha ba le Inthaneteng
BOTHATA
Inthaneteng ho tletse batho ba ikentseng bo-’mampoli, ba hlekefetsang le ba utsoang boitsebahatso k’homphieutheng. U na le lebaka le utloahalang la ho ngongoreha: Bacha ba lula ba kene Inthaneteng ’me ba bonahala ba sa tsebe likotsi tsa seo.
U ka ruta mocha hore a be hlokolosi ha a sebelisa Inthanete. Leha ho le joalo, ntho ea pele eo u lokelang ho e etsa ke hore u hlahlobe lintlha tse seng kae tseo u tlamehang ho li tseba ka se etsahalang inthaneteng.
SEO U LOKELANG HO SE TSEBA
Bana ba hao ba ka kena Inthaneteng ka lifono tsa bona. Molao oa hore u behe k’homphieutha sebakeng se bonahalang ho bohle ka tlung e ntse e le oa bohlokoa. Empa ha ngoana oa hao a kena inthaneteng ka tablet kapa ka lifono tsa morao-rao tjena, a ka ’na a ba le nako e ngata haholo a le Inthaneteng ho feta pele—’me ho se na motho ea mo behileng leihlo.
Bana ba bang ba qeta nako e ngata haholo ba le Inthaneteng. Ngoanana e mong ea lilemo li 19 o re, “Ka nako e ’ngoe ke bula k’homphieutha ke rerile ho qeta metsotso e mehlano feela ke shebile melaetsa ea ka ea e-mail ebe ke iphumana ke qetile lihora ke shebile livideo. Ke lokela ho ba le boitšoaro.”
Bana ba ka ’na ba kenya lintho tse sa hlokahaleng Inthaneteng. Batho ba nang le merero e mebe ba ka sheba lintho tseo bacha ba li ngolang inthaneteng le lifoto tsa bona ’me ba fumana hore na ba lula hokae, ba kena sekolo hokae le hore na ba ba hae ba le bang neng.
Bana ba bang ha ba utloisise liphello tsa seo ba se ngolang inthaneteng. Se ngoloang inthaneteng se lula inthaneteng ka ho sa feleng. Ka linako tse ling ho fumanoa mantsoe a hlabisang lihlong le lifoto tse behiloeng khale—ka mohlala, ha mohiri a batla ho u hira a ka ’na a batlisisa ka bophelo ba hao ba khale.
Hopola hore: Inthanete ka boeona ha e kotsi. Empa ntho e bakang mathata ke ho se e sebelise ka bohlale.
SEO U LOKELANG HO SE ETSA
Ruta ngoana oa hao hore a ipehele lipakane le hore a khone ho sebelisa nako hantle. Ho ba motho e moholo ho akarelletsa ho ithuta ho etsa ntho e ’ngoe le e ’ngoe ka nako e loketseng. Ho qoqa le ba lelapa, ho etsa mosebetsi oa sekolo o etsoang hae le ho etsa mesebetsi ea ka tlung ke habohlokoa ho feta ho lula u le Inthaneteng feela. Haeba u tšoenyehile ka nako eo ngoana oa hao a e qetang a le Inthaneteng, mo behele nako—U ka ba ua mo setela alamo ha ho hlokahala.—Molao-motheo oa Bibele: Bafilipi 1:10.
Ruta ngoana oa hao ho nahana lintho hantle pele a li ngola inthaneteng. Thusa ngoana oa hao hore a ipotse lipotso tse kang: Na mantsoe aa ao ke batlang ho a ngola a ka utloisa motho e mong bohloko? Foto ee e ka ama seriti sa ka joang? Na ke tla hlajoa ke lihlong haeba batsoali ba ka kapa batho ba bang ba baholo ba ka bona foto ee kapa mantsoe aa? Ba ka ’na ba nkuka ke le motho ea joang ha ba e bona? ’Na nka nka motho ea ngotseng mantsoe a tjee kapa ea behileng foto e tjee joang?—Molao-motheo oa Bibele: Liproverbia 10:23.
Ruta bana ba hao hore ba tataisoe ke melao-motheo—eseng melao feela. U ke ke ua lula u shebile ntho e ’ngoe le e ’ngoe eo ngoan’a hao a e etsang letšehare lohle. Ho feta moo, pakane ea hao joaloka motsoali hase ho ba laola empa ke ho ba thusa hore ba sebelise “matla a bona a ho lemoha a koetliselitsoeng ho khetholla se nepahetseng le se fosahetseng.” (Baheberu 5:14) Kahoo, ho e-na le ho lula u ba foqa melao le likotlo e le tsona tse ka sehloohong, ba thuse hore ba bone phapang pakeng tsa se nepahetseng le se fosahetseng. O batla batho ba bang ba mo nke joang? O batla hore a tume ka ho etsa lintho tse joang? Pakane ea hao ke ho thusa ngoan’a hao hore a etse liqeto tse nepahetseng, ho sa tsotellehe hore na u teng kapa ha u eo.—Molao-motheo oa Bibele: Liproverbia 3:21.
“Bana ba tseba lintho tsa theknoloji haholo. Batsoali bona ba tseba bophelo haholo.”
Ho sebelisa Inthanete ho tšoana le ho khanna koloi, ho hlokahala hore u be le kahlolo e molemo—eseng fela ho tseba ho sebelisa lintho tsa theknoloji. Kahoo, ke habohlokoa hore u tataise ngoana oa hao. Ho feta moo, Parry Aftab eo eleng setsebi sa ho sireletseha Inthaneteng o re: “Bana ba tseba lintho tsa theknoloji haholo. Batsoali bona ba tseba bophelo haholo.”


text:
SEHLOMATHISO
Seo e Leng ’Nete ka Ntate, Mora le Moea o Halalelang
BATHO ba lumelang thuto ea Boraro-bo-bong ba re Molimo o etsoa ke batho ba bararo—e leng Ntate, Mora le Moea o Halalelang. Ba re batho bana ba bararo baa lekana, ba matla ’ohle ebile ha ba na qalo. Ka hona, ho ea ka thuto ea Boraro-bo-bong Ntate ke Molimo, Mora ke Molimo le Moea o Halalelang ke Molimo, leha ho le joalo ho na le Molimo a le mong feela.
Batho ba bangata ba lumelang thuto ea Boraro-bo-bong baa lumela hore ha ba khone ho e hlalosa. Empa e ka ’na eaba ba ntse ba lumela hore Bibele ea e ruta. Ke habohlokoa ho hlokomela hore lentsoe “Boraro-bo-bong” ha le hlahe ho hang ka Bibeleng. Empa na khopolo ea Boraro-bo-bong eona e teng ka Bibeleng? E le hore re arabe potso ena, a re ke re hlahlobe temana eo ba tšehetsang thuto ena ba atisang ho e qotsa ha ba buella Boraro-bo-bong.
“LENTSOE E NE E LE MOLIMO”
Johanne 1:1 e re: “Lentsoe le ne le le tšimolohong, ’me Lentsoe le ne le le ho Molimo, ’me Lentsoe e ne e le Molimo.” (Bibele ea Sesotho) Litemaneng tse latelang hona khaolong eo, moapostola Johanne o bontša ka ho hlaka hore “Lentsoe” ke Jesu. (Johanne 1:14) Empa kaha Lentsoe le bitsoa Molimo, ba bang ba entse qeto ea hore e tlameha ebe Mora le Ntate ke karolo ea Molimo a le mong.
U hopole hore karolo ena ea Bibele e ne e ngotsoe ka Segerike qalong. Hamorao, bafetoleli ba ile ba fetolela taba e ngotsoeng ka Segerike lipuong tse ling. Leha ho le joalo, bafetoleli ba ’maloa ba Bibele ha baa ka ba sebelisa poleloana e reng “Lentsoe e ne e le Molimo.” Hobane’ng? Ba itšetlehile ka tsebo ea bona ea Segerike se neng se sebelisoa ha ho ngoloa Bibele, bafetoleli bao ba ile ba etsa qeto ea hore poleloana e reng “Lentsoe e ne e le Molimo” e lokela ho fetoleloa ka tsela e fapaneng. Joang? Mehlala e seng mekae ke ena: “Logos [Lentsoe] o ne a e-na le bomolimo.” (A New Translation of the Bible) “Lentsoe e ne e le molimo.” (The New Testament in an Improved Version) “Lentsoe o ne a e-na le Molimo ’me a e-na le sebōpeho sa hae.” (The Translator’s New Testament) Ho latela liphetolelo tsena, Lentsoe hase Molimo ka seqo.* Ho e-na le hoo, ka lebaka la boemo ba hae bo phahameng har’a libōpuoa tse ling tsa Jehova, Lentsoe o bitsoa “molimo.” Mona lentsoe “molimo” le bolela “ea matla.”
FUMANA LINTLHA TSE EKETSEHILENG
Johanne a neng a hlile a se bolela? Ak’u nahane ka mohlala ona: Mosuoe o hlalosetsa liithuti taba e itseng. Ka mor’a moo, liithuti li se li fapana ka maikutlo ka tlhaloso eo li e fuoeng. Liithuti tseo li ka rarolla bothata boo joang? Li ka kōpa mosuoe hore a li fe boitsebiso bo eketsehileng. Ha ho pelaelo hore ho ithuta lintlha tse eketsehileng ho tla li thusa ho utloisisa taba e rutoang hamolemo. Ka ho tšoanang, e le hore u utloisise seo Johanne 1:1 e se bolelang, u ka hlahloba Kosepele ea Johanne e le hore u fumane boitsebiso bo eketsehileng mabapi le boemo ba Jesu. Ho ithuta lintlha tse eketsehileng ka taba ena ho tla u thusa hore u etse qeto e nepahetseng.
Ka mohlala, nahana ka seo Johanne a tsoelang pele ho se ngola khaolong ea 1, temana ea 18: “Ha ho motho ea boneng Molimo [ea Matla ’Ohle] ka nako leha e le efe.” Empa batho ba kile ba bona Jesu, Mora, kaha Johanne o re: “Lentsoe [Jesu] le ne le etsoe nama, ’me la aha har’a rōna… , ’me re bohile khanya ea lona.” (Johanne 1:14, BS) Joale, Mora e ka ba karolo ea Molimo ea Matla ’Ohle joang? Johanne o boetse o re Lentsoe “o ne a e-na le Molimo.” Ke joang motho a ka bang le motho e mong ’me ka nako e tšoanang ea e-ba eena motho eo? Ho feta moo, joalokaha ho tlalehiloe ho Johanne 17:3, Jesu o bontša ka ho hlaka hore ho na le phapang pakeng tsa hae le Ntate oa hae oa leholimo. O bitsa Ntate oa hae “Molimo a le mong feela oa ’nete.” Ho elella qetellong ea Kosepele ea hae, Johanne o akaretsa taba ka ho re: “Tsena li ngotsoe fatše e le hore le ka lumela hore Jesu ke Kreste Mora oa Molimo.” (Johanne 20:31) Hlokomela hore Jesu o bitsoa Mora oa Molimo, eseng Molimo. Boitsebiso bona bo eketsehileng bo fanoeng Kosepeleng ea Johanne bo bontša tsela eo Johanne 1:1 e lokelang ho utloisisoa ka eona. Jesu, e leng Lentsoe, ke “molimo” ka kutloisiso ea hore o boemong bo phahameng empa hase Molimo ea Matla ’Ohle.
TIISA HORE LINTLHA TSEO KE ’NETE
Ak’u nahane hape ka mohlala ola oa mosuoe le liithuti. A re nke hore liithuti tse ling li ntse li e-na le pelaelo le ha mosuoe a se a li hlaloselitse ka ho eketsehileng. Li ka etsa’ng hape? Li ka ea ho mosuoe e mong e le hore a li fe boitsebiso bo eketsehileng ka taba eo. Haeba mosuoe enoa oa bobeli a lumellana le tlhaloso e fanoeng ke mosuoe oa pele, liithuti tse ngata li ka ’na tsa khaotsa ho ba le lipelaelo. Ka ho tšoanang, haeba u sa kholiseha ka seo mongoli oa Bibele Johanne a neng a hlile a se bolela ka kamano e teng pakeng tsa Jesu le Molimo ea Matla ’Ohle, u ka ea ho mongoli e mong oa Bibele ho batla boitsebiso bo eketsehileng. Ka mohlala, nahana ka seo Matheu a se ngotseng. Ha a bua ka bofelo ba tsamaiso ena ea lintho, o qotsa Jesu a re: “Malebana le letsatsi leo le hora eo ha ho ea tsebang, leha e le mangeloi a maholimo kapa Mora, haese Ntate feela.” (Matheu 24:36) Mantsoe aa a tiisa joang hore Jesu hase Molimo ea Matla ’Ohle?
Jesu o re Ntate o tseba ho feta Mora. Haeba Jesu e ne e le karolo ea Molimo ea Matla ’Ohle, o ne a tla tseba seo Ntate oa hae a se tsebang. Kahoo, Mora le Ntate ha ba lekane. Empa ba bang ba ka ’na ba re: ‘Jesu o ne a e-na le libōpeho tse peli. Mona o ne a bua e le motho oa nama.’ Empa esita le haeba ho joalo, ho thoe’ng ka moea o halalelang? Haeba le oona ke karolo e ’ngoe ea Molimo joaloka Ntate, ke hobane’ng ha Jesu a sa re o tseba seo Ntate a se tsebang?
Ha u ntse u tsoela pele ho ithuta Bibele, u tla ithuta litemana tse ling tse eketsehileng tsa Bibele tse amanang le taba ena. Li tiisa seo e leng ’nete ka Ntate, Mora le moea o halalelang.—Pesaleme ea 90:2; Liketso 7:55; Bakolose 1:15.
* Ho fumana boitsebiso bo eketsehileng ka Johanne 1:1, bona leqephe la 24-25 ho Molula-Qhooa oa November 1, 2008 o hatisitsoeng ke Lipaki Tsa Jehova.


text:
SEHLOMATHISO
Jesu Kreste ke Mesia ea Tšepisitsoeng
E LE ho re thusa hore re tsebe ho elelloa Mesia, Jehova Molimo o ile a bululela baprofeta ba bangata ba boletsoeng ka Bibeleng hore ba fane ka boitsebiso bo mabapi le ho tsoaloa ha Molopolli enoa ea tšepisitsoeng, tšebeletso ea hae le lefu la hae. Boprofeta bona bohle ba Bibele bo phethahalitsoe ho Jesu Kreste. Bo nepahetse ka tsela e hlollang ebile bo qaqile. Ka mohlala, a re ke re hlahlobe boprofeta bo seng bokae bo boletseng esale pele liketsahalo tse mabapi le ho tsoaloa ha Mesia le khōlo ea hae.
Moprofeta Esaia o ile a bolela esale pele hore Mesia o ne a tla tsoa lesikeng la Morena Davida. (Esaia 9:7) Jesu o ile a fela a hlaha lesikeng la Davida.—Matheu 1:1, 6-17.
Moprofeta e mong oa Molimo, e leng Mikea, o ile a bolela esale pele hore qetellong ngoana eo e ne e tla ba ’musi le hore o ne a tla hlahela “Bethlehema Efratha.” (Mikea 5:2) Ha Jesu a hlaha, ho ne ho e-na le metse e ’meli ea Iseraele e bitsoang Bethlehema. O mong o ne o le haufi le Nazaretha karolong e ka leboea ea naha, ha o mong o ne o le haufi le Jerusalema, Juda. Bethlehema e haufi le Jerusalema e ne e bitsoa Efratha. Jesu o hlahetse motseng oo, hantle feela joalokaha boprofeta bo ne bo boletse esale pele!—Matheu 2:1.
Boprofeta bo bong ba Bibele bo ile ba bolela esale pele hore Mora oa Molimo o ne a tla bitsoa hore a tsoe “Egepeta.” Jesu o ile a isoa Egepeta e sa le ngoana. O ile a khutlisoa ha Heroda a se a shoele, kahoo a phethahatsa boprofeta.—Hosea 11:1; Matheu 2:15.
Litemana tse thathamisitsoeng chateng e reng, Boprofeta bo Mabapi le Mesia tlas’a sehlooho se reng “Boprofeta” li na le boitsebiso bo mabapi le Mesia. Ka kōpo bapisa litemana tsena le tse thathamisitsoeng tlas’a sehlooho se reng “Phethahatso.” Ho li bapisa ho tla matlafatsa tumelo ea hao le ho feta tabeng ea hore Lentsoe la Molimo ke ’nete.
Ha u ntse u hlahloba mangolo ana, u hopole hore litemana tse bontšang boprofeta li ngotsoe lilemo tse makholo pele Jesu a tsoaloa. Jesu o ile a re: “Lintho tsohle tse ngotsoeng molaong oa Moshe le Baprofeteng le Lipesalemeng mabapi le ’na li tla phethahala.” (Luka 24:44) Joalokaha u ka netefatsa seo Bibeleng ea hao, lintho tsena li ile tsa phethahala ka hohle-hohle—feela joalokaha ho ne ho boletsoe!


text:
“Le Mohlala e le Kannete!”
LIPAKI TSA JEHOVA tsa Saponara, e leng motse o Sicily, li ile tsa amohela khau ka lebaka la ho thusa batho ba ileng ba hlaseloa ke likhohola.
Ka la 22 November, 2011, likhohola tse matla li ile tsa hlasela tse ling tsa litoropo le metse ea profinse ea Messina. Hona mantsiboeeng ao, toropong ea Saponara ho ile ha shoa ngoana le batho ba babeli ba baholo, ka lebaka la ho hoholeha ha seretse.
Matsatsi a se makae ka mor’a koluoa eo, Lipaki Tsa Jehova li ile tsa hlophisa baithaopi hore ba tlose seretse le maloanlahla libakeng tse neng li anngoe haholo ke koluoa eo.
Baithaopi bao ba ile ba sebetsa hammoho le ba boholong ’me ba thusa batho ba neng ba hloka thuso e le kannete. Ba ile ba tsoela pele ho sebetsa le ka mor’a boemo bona ba tšohanyetso. Lipaki tse ka bang 50 ho ea ho 80 li ile tsa thusa boemong bona, ’me tse ling tsa tsona li ne li tsoa bohōle ba lik’hilomithara tse ka holimo ho 97.
Baahi ba ’maloa ba sebakeng sena se neng se anngoe ke koluoa ea tlhaho ba ile ba leboha Lipaki. Majoro oa motse o ile a bua ka makhetlo a re: “
Le mohlala e le kannete!”
Likhoeli tse hlano hamorao, Fabio Vinci e leng Setho sa lekhotla la motse ea neng a eme lebitsong la masepala, o ile a fa phutheho ea Lipaki Tsa Jehova khau ka lebaka la ketso eo.


text:
Na Molimo ke Matla a sa Tsotelleng Batho?
Karabo ea Bibele
Molimo o na le matla a maholo ka ho fetisisa bokahohleng bohle.
Ha Bibele e bua ka tsela ka eona a bōpileng linaleli tse libilione e re: “Phahamisetsang mahlo holimo ’me le bone. Ke mang ea bōpileng lintho tsee? Ke Ea hlahisang lekhotla la tsona ka palo, e ’ngoe le e ’ngoe o [Molimo] e bitsa le ka lebitso. Ka lebaka la bonatla ba hae bo boholo, kaha o boetse o na le matla a maholo, ha ho le e ’ngoe ea tsona e haellang.”—Esaia 40:25, 26.
Empa hase hore Molimo o na le matla a maholo feela. Bibele e bolela hore o na le maikutlo, joaloka lerato le lehloeo. (Pesaleme ea 11:5; Johanne 3:16) E boetse e senola hore tsela eo batho ba itšoarang ka eona e ka ama maikutlo a Molimo.—Pesaleme ea 78:40, 41.


text:
MOLULA-QHOOA (O ITHUTOANG) SEPTEMBER 2014
Makasineng ena ho na le lihlooho tse tl’o ithutoa ho tloha ka la 27 October ho ea ho la 30 November, 2014.
Na U “Hahamalla” Litokelo Tsa Tšebeletso?
U ka etsa seo joang ka tsela e loketseng?
Na U Kholisehile Hore U Fumane ’Nete? Hobane’ng?
Sehloohong sena ho tla tšohloa mabaka a mang a etsang hore batho ba lumele hore Lipaki Tsa Jehova li fumane ’nete. Re tla boela re hlahlobe mabaka a kholisang Lipaki hore li fumane ’nete.
Sebeletsa Molimo ka Botšepehi ho sa Tsotellehe “Matšoenyeho a Mangata”
Motho e mong le e mong o tobana le matšoenyeho kaha re phela lefatšeng la Satane. Satane o hlasela ka litsela life tse ling? Re ka itokiselletsa tsona joang?
Batsoali—Lisang Bana ba Lōna
Batsoali ba na le boikarabelo ba ho hōlisa bana “ka taeo le kelello e laoloang ke Jehova.” (Baefese 6:4) Sehloohong sena ho tšohloa litsela tse tharo tseo batsoali ba ka lisang bana ba bona ka tsona ’me ba ba thusa hore ba rate Jehova.
Lipotso Tse Tsoang ho Babali
Na mantsoe a Bibele a ho Pesaleme ea 37:25 le a ho Matheu 6:33 a bolela hore le ka mohla Jehova a ke ke a tlohella Mokreste hore a hloke lijo?
Lefu, Sera sa ho Qetela, le Etsoa Lefeela
Lefu le lintho tsohle tse lebisang lefung li bakela batho mahlomola a tebileng. Ke hobane’ng ha batho ba shoa? Ke joang ‘sera sa ho qetela, e leng lefu le tla etsoa lefeela’? (1 Bakorinthe 15:26) Bala kamoo likarabo tsa lipotso tsena li totobatsang toka le bohlale ba Jehova kateng, haholo-holo lerato la hae.
Hopolang ba Tšebeletsong ea Nako e Tletseng
Barapeli ba Jehova ba bangata ba sebetsa ka thata tšebeletsong ea nako e tletseng. Re ka etsa’ng ho hopola ‘mosebetsi oa bona o tšepahalang le mosebetsi oa bona o lerato’?—1 Bathesalonika 1:3.